
คำนำ

(พิมพ์ครั้งที่ ๑๐)

	หนังสือ “ที่นี่...สถานีคดีปกครอง” ได้รวบรวมคดีที่อยู่ในเขตอำนาจศาลปกครอง มานำเสนอในรูปแบบของเรื่องสั้นจบในตอน โดยใช้ภาษาที่สั้นกระชับ และเข้าใจง่ายเพื่อสร้างความรู้ความเข้าใจให้แก่ประชาชนและเจ้าหน้าที่ของรัฐในเรื่องอำนาจหน้าที่ของศาลปกครองและประเภทของคดีปกครอง

	สำนักงานศาลปกครองได้จัดพิมพ์หนังสือ “ที่นี่...สถานีคดีปกครอง” ไปแล้วทั้งสิ้น ๙ ครั้ง และยังได้รับความสนใจด้วยดีจากประชาชนและเจ้าหน้าที่ของรัฐ สำนักงานศาลปกครอง จึงได้จัดพิมพ์หนังสือเล่มนี้ขึ้นอีกเป็นครั้งที่ ๑๐ ซึ่งหวังเป็นอย่างยิ่งว่า หนังสือที่นี่...สถานีคดีปกครองเล่มนี้จะยังคงเป็นประโยชน์แก่ผู้อ่านได้เหมือนเช่นที่ผ่านมา

สำนักงานศาลปกครอง
กรกฎาคม ๒๕๕๗

สารบัญ 

	สถานีที่ ๑ (เธอลำเอียง) 


	๑๑ 




	สถานีที่ ๒ (อู่ซ่อมรถเจ้าปัญหา) 



	๑๕ 




	สถานีที่ ๓ (ล้วงคองูเห่า) 


	๑๙ 




	สถานีที่ ๔ (สัญญาต้องเป็นสัญญา)


	๒๕ 




	สถานีที่ ๕ (คนรักชาติ สู้...สู้) 


	๓๗ 




	สถานีที่ ๖ (รวมกันเราอยู่) 


	๔๑ 




	สถานีที่ ๗ (ช้านักมักพลาดท่า) 


	๔๗ 




	สถานีที่ ๘ (อารมณ์เป็นเหตุ) 


	๕๑ 




	สถานีที่ ๙ (ฟ้องก่อน...อย่านอนใจ) 


	๖๑ 




	สถานีที่ ๑๐ (เพื่อนบ้านมหาภัย) 


	๖๕ 




	สถานีที่ ๑๑ (ราคาชีวิต) 


	๖๙ 




	สถานีที่ ๑๒ (ช้าช้า...เสียพร้าเล่มงาม) 


	๗๑ 




	ความรู้ท้ายเล่ม.................................. 


	๘๑ 

ก่อนออกเดินทาง

	“ศาลปกครองเป็นองค์กรตุลาการที่จัดตั้งขึ้นเป็นเอกเทศแยกต่างหากจากศาลยุติธรรม เพื่อทำหน้าที่พิจารณาพิพากษาคดีปกครองซึ่งเป็นคดีพิพาทระหว่างเอกชนกับหน่วยงานทางปกครองหรือเจ้าหน้าที่ของรัฐ หรือคดีพิพาทระหว่างหน่วยงานทางปกครองกับเจ้าหน้าที่ของรัฐด้วยกันเอง ในเรื่องที่เกี่ยวกับการปฏิบัติหน้าที่ตามที่กฎหมายกำหนด

	ดังนั้น ศาลในประเทศไทยจึงประกอบด้วย ศาลปกครองซึ่งเป็นศาลที่มีอำนาจในการพิจารณาพิพากษาคดีปกครองและศาลยุติธรรมซึ่งเป็นศาลที่มีอำนาจในการพิจารณาพิพากษาคดีแพ่ง คดีอาญา และคดีอื่นๆ ที่กฎหมายกำหนดไว้เฉพาะ

	การจัดกระบวนการยุติธรรมออกเป็นกระบวนการยุติธรรมทางปกครองซึ่งอยู่ในอำนาจของศาลปกครอง และกระบวนการยุติธรรมทางแพ่งและอาญาซึ่งอยู่ในอำนาจของศาลยุติธรรมทำให้ปัจจุบันประเทศไทยจัดอยู่ในระบบศาลที่เรียกว่า "ศาลคู่" ซึ่งต่างไปจากเดิมที่เป็นระบบ “ศาลเดี่ยว” ”

เรื่องตัวอย่างคดีพิพาทที่อยู่ใน

อำนาจพิจารณาพิพากษาของศาลปกครอง

สถานีที่ ๑ กฎ คำสั่ง หรือการกระทำที่ไม่ชอบด้วยกฎหมาย

สถานีที่ ๒ ละเลย - ล่าช้าเกินสมควร

สถานีที่ ๓ ละเมิด - ความรับผิดอย่างอื่น

สถานีที่ ๔ สัญญาทางปกครอง

สถานีที่ ๑

กฎ คำสั่ง หรือการกระทำที่ไม่ชอบด้วยกฎหมาย

	คดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐออกกฎ คำสั่ง หรือการกระทำอื่นใดโดยไม่ชอบด้วยกฎหมาย

เธอลำเอียง

เทียบเคียง>>คำพิพากษาศาลปกครองสูงสุดที่ อ.๒/๒๕๔๖


	“ถนน” นับเป็นหนึ่งในสาธารณูปโภคที่สำคัญ เพราะเป็นเครื่องมือในการกระจายการพัฒนาไปสู่ชนบท แต่เพราะข้อจำกัดเรื่องที่ทางที่ไม่ได้มีมากมาย และหลายที่ก็มีผู้จับจองเป็นเจ้าของแล้ว ทำให้เวลารัฐจะสร้างถนนแต่ละครั้งก็อาจจำเป็นต้องเวนคืนที่ดินจากประชาชน ซึ่งประชาชนผู้เป็นเจ้าของที่ดินแม้ว่าจะเดือดเนื้อร้อนใจแต่ก็ต้องยอมเสียสละ เพราะถือว่าการสร้างถนนนั้นเป็นเรื่องของ "ประโยชน์ส่วนรวม" ที่ย่อมต้องสำคัญกว่า "ประโยชน์ส่วนตัว" เสมอ แต่เมื่อยอมเสียสละแล้วก็ย่อมต้องได้รับผลตอบแทนความเสียสละนั้นอย่างคุ้มค่า การจ่ายค่าทดแทนราคาที่ดินที่ถูกเวนคืนอย่างเป็นธรรมและเหมาะสม จึงเป็นสิ่งที่รัฐจะต้องคำนึงถึงเมื่อจำเป็นต้องซื้อที่ดินจากประชาชนมาเพื่อดำเนินการที่เป็นสาธารณประโยชน์

	แต่จะเกิดอะไรขึ้น เมื่อประชาชนผู้เป็นเจ้าของที่ดินรู้สึกว่าตนไม่ได้รับความเป็นธรรมในเรื่องค่าทดแทนราคาที่ดินที่ถูกเวนคืน ลองมาดูอุทาหรณ์จากเรื่องราวต่อไปนี้

	เรื่องมีอยู่ว่า นายกี้ซึ่งเป็นเจ้าของที่ดินที่ถูกเวนคืน

ไม่พอใจค่าทดแทนที่คณะกรรมการกำหนดราคาเบื้องต้นได้กำหนดให้ในอัตราตารางวาละ ๕,๐๐๐ บาท นายกี้จึงได้ยื่นอุทธรณ์ต่อรัฐมนตรีว่าการกระทรวงมหาดไทยแต่รัฐมนตรีว่าการกระทรวงมหาดไทยพิจารณาแล้วเห็นว่าค่าทดแทนที่ดินที่คณะกรรมการกำหนดราคาเบื้องต้นกำหนดนั้นถูกต้องตามกฎหมายแล้ว

รูปภาพ ภาพการ์ตูนรถแม็กโคร ขุดและตักดิน


จึงได้วินิจฉัยให้ยืนตามราคาค่าทดแทน ที่คณะกรรมการกำหนดราคาเบื้องต้นกำหนดให้ เรื่องราวยังไม่จบลงแค่นั้น เมื่อต่อมานายกี้ทราบว่ารัฐมนตรีว่าการกระทรวงมหาดไทยได้พิจารณาให้เพื่อนบ้านของตนที่มีที่ดินแปลงใกล้เคียงกันและมีสภาพคล้ายกันกับของตน ได้รับค่าทดแทนเพิ่มขึ้นอีกตารางวาละ ๑,๐๐๐ บาท นายกี้เห็นว่าการกำหนดอัตราดังกล่าวนั้นไม่มีเหตุผลอันสมควร

และเป็นการเลือกปฏิบัติ เพราะมีการพิจารณากำหนดราคาค่าทดแทนที่ดินแตกต่างกัน ทั้งๆ ที่ที่ดินดังกล่าวอยู่ในบริเวณใกล้เคียงกันและมีสภาพคล้ายกัน นายกี้จึงได้นำเรื่องมาฟ้องต่อศาลปกครองเพื่อขอให้ศาลพิจารณากำหนดค่าทดแทนใหม่

	ศาลปกครองสูงสุดได้พิจารณาแล้วเห็นว่า สภาพที่ดินของนายกี้เป็นที่อยู่อาศัย การคมนาคมสะดวก ติดทางสาธารณประโยชน์ อีกทั้งที่ดินแปลงข้างเคียงก็มีสภาพเหมือนที่ดินของนายกี้ แต่ได้รับค่าทดแทนเพิ่มขึ้นโดยรัฐมนตรีมิได้โต้แย้ง การวินิจฉัยอุทธรณ์ของรัฐมนตรีจึงเป็นการเลือกปฏิบัติที่ไม่เป็นธรรม เพราะไม่มีเหตุผลอันสมควรและเพียงพอที่รัฐมนตรีจะพิจารณากำหนดราคาค่าทดแทนที่ดิน ระหว่างที่ดินของนายกี้กับที่ดินแปลงข้างเคียงให้แตกต่างกัน ดังนั้น คำวินิจฉัยอุทธรณ์ของรัฐมนตรีว่าการกระทรวงมหาดไทยจึงเป็นคำวินิจฉัยอุทธรณ์ที่ไม่ชอบด้วยกฎหมาย

	ศาลปกครองสูงสุดจึงพิพากษาให้เพิกถอนคำวินิจฉัยอุทธรณ์ของรัฐมนตรี และให้วินิจฉัยอุทธรณ์ใหม่ให้เป็นธรรมและไม่เป็นการเลือกปฏิบัติ และแจ้งคำวินิจัยให้นายกี้ทราบภายใน ๙๐ วัน นับแต่วันที่มีคำพิพากษา รัฐมนตรีว่าการกระทรวงมหาดไทยจึงต้องวินิจฉัยอุทธรณ์ใหม่ตามคำพิพากษาของศาลปกครองสูงสุด และที่สุดแล้วก็วินิจฉัยให้เพิ่มเงินค่าทดแทนให้เท่ากับที่ดินแปลงข้างเคียงที่ดินของนายกี้

	เมื่อเป็นอย่างนี้แล้ว ต่อไปหากจะต้องมีการเวนคืนที่ดินอีกก็คงจะต้องระมัดระวังให้ดี กำหนดค่าทดแทนให้เป็นธรรมเสียตั้งแต่ต้นจะได้ไม่ต้องมีปัญหายืดเยื้อเหมือนกรณีนี้

*************************

สถานีที่ ๒

ละเลย-ล่าช้าเกินสมควร

	คดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐละเลยต่อหน้าที่ตามที่กฎหมายกำหนดให้ต้องปฏิบัติหรือปฏิบัติหน้าที่ดังกล่าวล่าช้าเกินสมควร

อู่ซ่อมรถยนต์เจ้าปัญหา

เทียบเคียง>>คำพิพากษาศาลปกครองกลาง ที่ ๑๗๓๘/๒๕๔๖

	ทุกวันนี้เราจะเห็นป้ายประชาสัมพันธ์รณรงค์ให้ประชาชนออกกำลังกาย เพื่อให้มีสุขภาพสมบูรณ์แข็งแรงอยู่เต็มถนนไปหมด แต่ปรากฎว่าชาวบ้านที่พักอาศัยอยู่บริเวณหลังวัดโสมนัสวิหาร เขตป้อมปราบศัตรูพ่าย แต่ละคนกลับมีสุขภาพทรุดโทรมลงทุกวัน นอนก็ไม่ค่อยหลับเพราะต้องทนกับกลิ่นเหม็นของน้ำมัน ทนกับเสียงดังจากการทดลองเครื่องยนต์ และเสียงดังจากการเคาะซ่อมเครื่องยนต์และปะผุครบวงจรตลอดเวลา ทั้งกลิ่นและเสียงอันสุดจะทนนั้นมาจากอู่ซ่อมรถยนต์ที่ใช้พื้นผิวจราจรและทางเท้าของถนนที่อยู่หลังวัดโสมนัสวิหารเป็นที่ซ่อมรถนั่นเอง

	เมื่อความอดทนถึงขีดสุด ชาวบ้านที่พักอาศัยอยู่ในแถบนั้นจึงได้แจ้งให้เทศกิจเขตป้อมปราบศัตรูพ่ายมาดำเนินการแก้ไขความเดือดร้อนดังกล่าว เทศกิจก็ไม่ได้นิ่งเฉย ได้เรียกเจ้าของอู่ซ่อมรถยนต์ไปปรับถึง ๖ ครั้ง แต่ก็ไม่ได้ทำให้อะไรดีขึ้น เหตุเดือดร้อนดังกล่าวยังคงอยู่เช่นเดิม ครบทั้งกลิ่นและเสียง ชาวบ้านอดทนไม่ไหวจึงนำคดีมาฟ้องศาลปกครอง

	ศาลปกครองเห็นว่าตามมาตรา ๔๔ (๒) แห่งพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ.๒๕๓๕ ได้กำหนดให้เจ้าพนักงานท้องถิ่นและพนักงานเจ้าหน้าที่

มีอำนาจหน้าที่สอดส่องและกวดขันไม่ให้มีการฝ่าฝืนพระราชบัญญัติโดยเคร่งครัด ดังนั้น การที่ผู้อำนวยการเขตปล่อยให้อู่ซ่อมรถยนต์ดังกล่าวกระทำการฝ่าฝืน มาตรา ๑๖ วรรคหนึ่ง

รูปภาพ ภาพการ์ตูนเด็กวัยรุ่นผู้ชายทดลองเครื่องยนต์ที่ส่งเสียงดัง

แห่งพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ.๒๕๓๕ ที่ห้ามมิให้ผู้ใดใช้ส่วนหนึ่งส่วนใดของถนนเป็นสถานที่ซ่อม เปลี่ยนแปลง ต่อเติม ตัดแต่งอุปกรณ์รถยนต์ รถจักรยานยนต์หรือล้อเลื่อน และตามมาตรา ๒๗ วรรคหนึ่ง ประกอบกับมาตรา ๓๓ วรรคหนึ่ง แห่งพระราชบัญญัติการสาธารณสุข พ.ศ.๒๕๓๕ ที่ให้อำนาจกรุงเทพมหานครออกคำสั่งให้เจ้าของอู่ซ่อมรถยนต์หยุดประกอบกิจการซ่อมรถยนต์ชั่วคราวไว้จนกว่าจะได้รับใบอนุญาตและห้ามกระทำการใดๆ ที่ก่อเหตุเดือดร้อนรำคาญแก่ชาวบ้านที่อาศัยในบริเวณใกล้เคียง แต่ผู้อำนวยการเขตไม่ได้กำหนดวิธีการป้องกันดังกล่าว กลับปล่อยให้เจ้าของอู่ซ่อมรถยนต์ดำเนินกิจการจนถึงทุกวันนี้ จึงถือว่าผู้อำนวยการเขตละเลยต่อหน้าที่ตามที่กฎหมายกำหนดไว้

	ศาลปกครองจึงพิพากษาว่า ผู้อำนวยการเขตละเลยต่อหน้าที่ตามที่กฎหมายกำหนดให้ต้องปฏิบัติ และมีคำสั่งให้ผู้อำนวยการเขตใช้อำนาจออกคำสั่งให้เจ้าของอู่ซ่อมรถยนต์หยุดประกอบกิจการซ่อมรถยนต์จนกว่าจะได้รับใบอนุญาต และห้ามไม่ให้กระทำการใดๆ ที่ก่อให้เกิดเหตุเดือดร้อนรำคาญแก่ชาวบ้านที่พักอาศัยในบริเวณใกล้เคียง

	ยังไม่ทันได้ออกไปตรวจดูว่าได้มีการปฏิบัติตามคำพิพากษาแล้วหรือยัง เจ้าของอู่ซ่อมรถเจ้าปัญหาทนเสียงบริภาษไม่ไหวย้ายไปอยู่ที่อื่น แต่ผู้อำนวยการเขตก็ไม่ได้นิ่งนอนใจยังคงสั่งให้เจ้าหน้าที่เขตออกตรวจพื้นที่อย่างต่อเนื่อง อีกทั้งยังขอความร่วมมือให้เจ้าหน้าที่ตำรวจร่วมด้วยช่วยกวดขันไม่ให้มีใครใช้ถนนเป็นอู่ส่วนตัวและติดตั้งป้ายห้ามจอดในบริเวณดังกล่าวด้วย

	ทีนี้ชาวบ้านในแถบนั้น คงจะนอนหลับสนิทกันเสียที!

สถานีที่ ๓

ละเมิด-ความรับผิดอย่างอื่น

	คดีพิพาทเกี่ยวกับการกระทำละเมิดหรือความรับผิดอย่างอื่นของหน่วยงานทางปกครองหรือเจ้าหน้าของรัฐอันเกิดจากการใช้อำนาจตามกฎหมาย หรือจากกฎ คำสั่งทางปกครอง หรือคำสั่งอื่น หรือจากการละเลยต่อหน้าที่ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร

ล้วงคองูเห่า

เทียบเคียง>>คำสั่งศาลปกครองสูงสุดที่ ๑๔๑/๒๕๔๗

	หากจะถามว่าสถานที่ใดเป็นที่ที่ปลอดภัยไร้โจรขโมยมากที่สุด คำตอบสุดท้ายก็คงหนีไม่พ้น “โรงพัก” หรือที่เรียกเป็นทางการว่า “สถานีตำรวจ” แน่ๆ เพราะไม่ว่าโจรที่ไหนก็คงไม่กล้าล้วงคองูเห่า แต่ก็อาจจะไม่แน่เสมอไป บางครั้งที่ที่ปลอดภัยที่สุดอาจกลายเป็นที่ที่อันตรายที่สุดก็ได้ เพราะแม้แต่ในโรงพักเองก็ยังไม่วายถูกมือดีลอบเข้าไปขโมยของกล่างที่ยึดมาจากผู้ต้องหาจนได้

	เรื่องมีอยู่ว่า วันหนึ่งนางสาวจริงใจได้ขับขี่รถจักรยานยนต์ไปทำธุระ แต่ด้วยความรีบร้อนเลยขับไปเฉี่ยวชนกับรถยนต์ของนายแสนดีเข้า หลังจากนั้นไม่นานเจ้าหน้าที่ตำรวจก็เดินทางมาตรวจสถานที่เกิดเหตุและยึดรถจักรยานยนต์ของนางสาวจริงใจไว้และเอาไปเก็บรักษาไว้ที่สถานีตำรวจเพื่อใช้เป็นพยานหลักฐาน พร้อมทั้งได้เปรียบเทียบปรับนางสาวจริงใจฐานขับรถโดยประมาท ซึ่งนางสาวจริงใจก็ไม่ติดใจอะไรยอมเสียค่าปรับแต่โดยดีและไม่กี่วันต่อมานางสาวจริงใจก็ได้ติดต่อขอรับรถจักรยานยนต์คืน

รูปภาพ ภาพการ์ตูน นางสาวจริงใจมาขอรับรถจักรยานยนต์ของตนคืน หลังจากเสียค่าปรับแล้ว
แต่ปรากฎว่ารถจักรยานยนต์ได้หายไปจากสถานีตำรวจแล้ว

	ดูเหมือนว่าเรื่องน่าจะจบลงแล้ว แต่ปรากฎว่ารถจักรยานยนต์ของนางสาวจริงใจได้อันตรธานจากที่เก็บรักษาอย่างไร้ร่องรอย!! ค่าปรับก็จ่ายไปแล้ว แถมรถแสนรักยังมาหายไปอย่างจับมือใครดมไม่ได้ นางสาวจริงใจคิดหนักแล้วจึงตัดสินใจเข้าแจ้งความ พร้อมทั้งร้องขอให้สำนักงานตำรวจแห่งชาติชดใช้ค่าเสียหาย

	ต่อมาเจ้าหน้าที่ตำรวจจับกุมผู้ต้องหาที่ลักรถจักรยานยนต์ของนางสาวจริงใจได้พร้อมรถจักรยานยนต์คันดังกล่าวซึ่งเรื่องก็น่าจะจบลงได้ด้วยดีถ้าไม่ปรากฎว่ารถจักรยานยนต์คันดังกล่าวอยู่ในสภาพที่ทรุดโทรมมากนางสาวจริงใจเห็นแล้วก็ส่ายหน้าพร้อมทั้งยืนยันว่าจะขอให้สำนักงานตำรวจแห่งชาติชดใช้ค่าเสียหายให้ดีกว่าแต่เรื่องก็เงียบหายไปนางสาวจริงใจจึงตัดสินใจนำคดีมาฟ้องต่อศาลปกครอง

	ศาลปกครองสูงสุดวินิจฉัยว่าเจ้าพนักงานตำรวจเป็นเจ้าหน้าที่ของรัฐที่มีอำนาจหน้าที่ตามกฎหมายในการเก็บรักษาของกลาง ดังนั้นการที่นางสาวจริงใจฟ้องว่าเจ้าพนักงานตำรวจละเลยต่อหน้าที่ตามที่กฎหมายกำหนดให้ต้องปฏิบัติ เป็นเหตุให้คนร้ายลักรถจักรยานยนต์ของนางสาวจริงใจไปในระหว่างถูกยึดไว้เป็นของกลางในคดีจราจรซึ่งเก็บรักษาไว้ที่สถานีตำรวจแม้ต่อมาภายหลังจะได้รถจักรยานยนต์คืนกลับมาแต่ก็อยู่ในสภาพที่เสียหายมาก จึงขอให้ชดใช้เงินจากกรณีดังกล่าวนั้นเป็นคดีพิพาทเกี่ยวกับการกระทำละเมิดของเจ้าหน้าที่ของรัฐ อันเกิดจากการละเลยต่อหน้าที่ตามที่กฎหมายกำหนดให้ต้องปฏิบัติตามมาตรา ๙ วรรคหนึ่ง (๓) แห่ง พ.ร.บ. จัดตั้งศาลปกครองและวิธีพิจารณาคดีปกครอง พ.ศ.๒๕๔๒ ซึ่งเป็นเรื่องที่อยู่ในอำนาจของศาลปกครอง จึงให้รับคำฟ้องไว้พิจารณาและหลังจากนั้นไม่นาน นางสาวจริงใจก็ได้รับความเป็นธรรมสมใจ เพราะศาลปกครองเห็นว่าการที่รถจักรยานยนต์ของนางสาวจริงใจหายไปเกิดจากความประมาทเลินเล่อของเจ้าหน้าที่ตำรวจ ถึงแม้ว่าภายหลังจะตามรถจักรยานยนต์กลับมาได้ก็อยู่ในสภาพชำรุดเสียหาย จึงถือว่าเป็นผลจากการประมาทเลินเล่อของเจ้าหน้าที่ตำรวจทำให้นางสาวจริงใจได้รับความเดือดร้อนเสียหาย ศาลปกครองจึงพิพากษาให้สำนักงานตำรวจแห่งชาติ

ชดใช้ค่าสินไหมทดแทนให้แก่นางสาวจริงใจเป็นเงิน ๘,๐๐๐บาท พร้อมดอกเบี้ยร้อยละ ๗ครึ่งต่อปี นับตั้งแต่วันที่นางสาวจริงใจยื่นฟ้องคดีจนถึงวันที่สำนักงานตำรวจแห่งชาติชำระเงินให้นางสาวจริงใจ พร้อมทั้งให้คืนค่าธรรมเนียมศาลให้นางสาวจริงใจตามส่วนแห่งการชนะคดีด้วย

	เรื่องนี้เป็นอุทาหรณ์สอนใจสำหรับเจ้าหน้าที่ของรัฐที่ถึงแม้ว่าของกลางที่อยู่ในความรับผิดชอบนั้นจะไม่ใช่ของของตน แต่ก็ต้องดูแลให้ดีเสมือนหนึ่งเป็นของตน จะได้ไม่มีปัญหาเหมือนกับเรื่องนี้

************************

สถานีที่๔

สัญญาทางการปกครอง

คดีพิพาทเกี่ยวกับสัญญาทางปกครอง

สัญญาต้องเป็นสัญญา

เทียบเคียง>>คำสั่งศาลปกครองสูงสุดที่ ๕๔๕/๒๕๔๖

	ขึ้นชื่อว่าสัญญา ไม่ว่าจะเป็นสัญญาใจ สัญญาปากเปล่า หรือสัญญาที่เซ็นกันเป็นลายลักษณ์อักษรก็ตาม ความหมายที่ทุกคเข้าใจกันก็คือ เมื่อสัญญากันแล้วคู่สัญญาก็ต้องทำตามที่สัญญากันไว้ แต่ความไม่แน่นอนคือความแน่นอน เมื่อสัญญากันแรกๆ ก็อาจจะยังหวานชื่น แต่เมื่อเวลาผ่านไป ปัญหาที่ไม่คาดคิดก็อาจจะเกิดขึ้นได้ จะเกิดอะไรขึ้นถ้าคู่สัญญาทั้งสองฝ่ายมีปัญหากับสัญญาที่ตนทำขึ้นและต้องการยุติปัญหา ไม่ว่าจะเป็นนายจ้างกับลูกจ้าง ผู้ซื้อกับผู้ขายหรือคู่สัญญาในลักษณะอื่นๆ คำตอบสุดท้ายคงหนีไม่พ้น“ศาล” ซึ่งเป็นองค์กรที่จะเข้ามาช่วยตัดสินข้อพิพาท ปัญหาต่อไปก็คือสัญญาที่เซ็นๆ กันนั้น มีหลากหลายร้อยแปด เราจะรู้ได้อย่างไรว่า

สัญญาที่มีปัญหานั้นจะต้องให้ศาลไหนช่วยแก้ไขข้อพิพาทให้สัญญาจ้างแรงงานบางประเภทดูเผินๆ เหมือนกับสัญญาจ้างแรงงานทั่วไปที่เมื่อมีปัญหาก็จะต้องฟ้องศาลแรงงาน แต่จริงๆ แล้วกลับไม่ใช่อย่างที่เข้าใจ อย่างเช่นเรื่องราวของนายกรุงโรมที่จะเล่าให้ฟังต่อไปนี้

รูปภาพ ภาพการ์ตูน นายกรุงโรมยื่นฟ้องต่อศาลปกครองขอให้ศาลเพิกถอนคำสั่งของสถาบันการศึกษา

และขอให้ชดใช้ค่าเสียหายเรื่องที่สถาบันมีคำสั่งให้ออกจากงานเพราะขัดคำสั่ง

และไม่ปฏิบัติตามคำสั่งของผู้บังคับบัญชาและละทิ้งงานเป็นเวลาเกินกว่า 15 วัน โดยไม่มีเหตุผลอันสมควร



	นายกรุงโรมเป็นลูกจ้างชั่วคราว ปฏิบัติหน้าที่ในตำแหน่งหัวหน้าศูนย์การศึกษาของสถาบันการศึกษาของรัฐแห่งหนึ่ง ศูนย์การศึกษาที่นายกรุงโรมทำงานอยูนั้นตั้งอยู่ในต่างจังหวัด นายกรุงโรมทำงานเรื่อยมาจนถึงวันดีคืนร้าย นายกรุงโรมเกิดมีข้อพิพาทกับสถาบันการศึกษาต้นสังกัด

เนื่องจากสถาบันการศึกษามีคำสั่งให้นายกรุงโรมออกจากงานเพราะขัดคำสั่งและไม่ปฏิบัติตามคำสั่งของผู้บังคับบัญชาและละทิ้งงานเป็นเวลาเกินกว่า ๑๕ วัน โดยไม่มีเหตุผลอันสมควร

	นายกรุงโรมได้รับคำสั่งแล้วก็เห็นว่าการที่อธิการบดีออกคำสั่งให้ตนออกจากงานด้วยเหตุผลดังกล่าว เป็นการออกคำสั่งโดยลุแก่อำนาจ เป็นกรณีที่เจ้าหน้าที่ของรัฐกระทำการโดยไม่ชอบด้วยกฎหมายและเป็นการกระทำละเมิด จึงได้นำเรื่องนี้มาฟ้องต่อศาลปกครองขอให้ศาลเพิกถอนคำสั่งของสถาบันการศึกษาและขอให้สถาบันการศึกษาชดใช้ค่าเสียหาย

	ปัญหาที่น่าสนใจก็คือ เมื่อนายกรุงโรมเป็นลูกจ้างชั่วคราวมิได้เป็นข้าราชการข้อพิพาทเกี่ยวกับสัญญาจ้างทำงานของนายกรุงโรมจะอยู่ในอำนาจการพิจารณาพิพากษาของศาลแรงงานหรืออยู่ในอำนาจการพิจารณาพิพากษาของศาลปกครอง

	ศาลปกครองสูงสุดโดยมติที่ประชุมใหญ่ตุลาการในศาลปกครองสูงสุดพิจารณาแล้วเห็นว่า สัญญาจ้างแรงงานตามกฎหมายแรงงานนั้นไม่ครอบคลุมการจ้างลูกจ้างของส่วนราชการ เพราะการจ้างลูกจ้างของส่วนราชการนั้นมีลักษณะเป็นข้อตกลงเพื่อให้ลูกจ้างปฏิบัติหน้าที่ราชการ ซึ่งการปฏิบัติหน้าที่ราชการนั้นถือว่าเป็นภารกิจของส่วนราชการในการจัดทำบริการสาธารณะ สัญญาในการจ้างลูกจ้างให้ปฏิบัติหน้าที่ราชการจึงมีลักษณะเป็นสัญญาที่ให้เอกชนเข้าดำเนินงานหรือร่วมดำเนินงานบริการสาธารณะ ซึ่งสัญญาที่มีลักษณะดังกล่าวนั้นเป็นสัญญาทางปกครอง

	สำหรับสัญญาที่สถาบันการศึกษาทำกับนายกรุงโรมนั้นก็เข้าลักษณะเดียวกันนี้ กล่าวคือ เป็นสัญญาจ้างให้นายกรุงโรมปฏิบัติหน้าที่ในตำแหน่งหัวหน้าศูนย์การศึกษา ซึ่งเป็นการปฏิบัติหน้าที่

ที่เกี่ยวข้องกับภารกิจการให้บริการทางการศึกษาของสถาบันการศึกษาแห่งนั้น สัญญาจ้างของนายกรุงโรมจึงมีลักษณะเป็นสัญญาที่ให้เอกชน คือนายกรุงโรม เข้าร่วมดำเนินงานบริการสาธารณะ ซึ่งก็คือบริการทางการศึกษา ดังนั้น ข้อพิพาทเกี่ยวกับการให้นายกรุงโรมออกจากงานจึงถือว่าเป็นข้อพิพาทตามสัญญาทางปกครอง และอยู่ในอำนาจการพิจารณาพิพากษาของศาลปกครอง

	มาตรา๙ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ บัญญัติว่า ศาลปกครองมีอำนาจพิจารณาพิพากษาหรือมีคำสั่งในเรื่องดังต่อไปนี้

	(๑) คดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐกระทำการโดยไม่ชอบด้วยกฎหมาย ไม่ว่าจะเป็นการออกกฎ คำสั่ง หรือการกระทำอื่นใด เนื่องจากกระทำโดยไม่มีอำนาจหรือนอกเหนืออำนาจหน้าที่ หรือไม่ถูกต้องตามกฎหมาย หรือโดยไม่ถูกต้องตามรูปแบบ ขั้นตอน หรือวิธีการอันเป็นสาระสำคัญที่กำหนดไว้สำหรับการกระทำนั้น หรือโดยไม่สุจริต หรือมีลักษณะเป็นการเลือกปฏิบัติที่ไม่เป็นธรรม หรือมีลักษณะเป็นการสร้างขั้นตอนโดยไม่จำเป็นหรือสร้างภาระให้เกิดกับประชาชนเกินสมควร หรือเป็นการใช้ดุลพินิจโดยมิชอบ

	(๒) คดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐละเลยต่อหน้าที่ตามที่กฎหมายกำหนดให้ต้องปฏิบัติหรือปฏิบัติหน้าที่ดังกล่าวล่าช้าเกินสมควร

	(๓) คดีพิพาทเกี่ยวกับการกระทำละเมิดหรือความรับผิดอย่างอื่นของหน่วยงานทางปกครองหรือเจ้าหน้าที่ของรัฐ อันเกิดจากการใช้อำนาจตามกฎหมาย หรือจากกฎ คำสั่งทางปกครอง หรือคำสั่งอื่น หรือจากการละเลยต่อหน้าที่ตามที่กฎหมายกำหนดให้ต้องปฏิบัติหรือปฏิบัติหน้าที่ดังกล่าวล่าช้าเกินสมควร

	(๔) คดีพิพาทเกี่ยวกับสัญญาทางปกครอง

	(๕) คดีที่มีกฎหมายกำหนดให้หน่วยงานทางปกครองหรือเจ้าหน้าที่ของรัฐฟ้องคดีต่อศาลเพื่อบังคับให้บุคคลต้องกระทำหรือละเว้นกระทำอย่างหนึ่งอย่างใด


32

	(๖) คดีพิพาทเกี่ยวกับเรื่องที่มีกฎหมายกำหนดให้อยู่ในเขตอำนาจศาลปกครอง

	เรื่องดังต่อไปนี้ไม่อยู่ในอำนาจศาลปกครอง

	(๑) การดำเนินการเกี่ยวกับวินัยทหาร

	(๒) การดำเนินการของคณะกรรมการตุลาการตามกฎหมายว่าด้วยระเบียบข้าราชการฝ่ายตุลาการ

	(๓) คดีที่อยู่ในอำนาจของศาลเยาวชนและครอบครัว ศาลแรงงาน ศาลภาษีอากร ศาลทรัพย์สินทางปัญญาและการค้าระหว่างประเทศ ศาลล้มละลาย หรือศาลชำนัญพิเศษอื่น

**************************

รูปภาพ ภาพการ์ตูนในเนื้อเรื่อง สถานีที่1เธอลำเอียง สถานีที่ 2 อู่ซ่อมรถยนต์เจ้าปัญหา

สถานีที่ 3 ล้วงคองูเห่า สถานีที่ 4 สัญญาต้องเป็นสัญญา

การฟ้องคดีปกครองมีเงื่อนไขอะไรบ้าง ?

สถานีที่ ๕ -๖ 	ผู้ได้รับความเดือดร้อนหรือเสียหาย หรืออาจจะเดือดร้อนหรือเสียหาย

สถานีที่ ๗ 	ต้องแก้ไขความเดือดร้อนหรือเสียหายตามขั้นตอนหรือวิธีการก่อน

สถานีที่ ๘ 		คำฟ้อง

สถานีที่ ๕

ผู้ได้รับความเดือดร้อนหรือเสียหายหรืออาจจะเดือดร้อนหรือเสียหาย

	ผู้ฟ้องคดีต้องเป็นผู้ที่ได้รับความเดือดร้อนหรือเสียหาย หรืออาจจะเดือดร้อนหรือเสียหายโดยมิอาจหลีกเลี่ยงได้ อันเนื่องจากการกระทำหรือการงดเว้นการกระทำของหน่วยงานทางปกครองหรือเจ้าหน้าที่ของรัฐ หรือมีข้อโต้แย้งเกี่ยวกับสัญญาทางปกครองหรือกรณีอื่นใดที่อยู่ในเขตอำนาจของศาลปกครอง

คนรักชาติ สู้...สู้

เทียบเคียง>>คำสั่งศาลปกครองสูงสุดที่ ๒๗/๒๕๔๕

	การรักชาติ รักแผ่นดิน เป็นเรื่องดีที่สมควรทำและน่ายกย่อง แต่ความรู้สึกรักชาติ รักแผ่นดินเกิด บางครั้งก็ไม่สามารถแสดงออกมาได้ทุกโอกาส อย่างเช่นเรื่องของนายรักชาติผู้มีเลือดรักชาติอยู่เต็มกายสมชื่อ

	เรื่องมีอยู่ว่า วันหนึ่งขณะกำลังเดินตรวจตราดูความสงบเรียบร้อยตามประสาพลเมืองดี บังเอิญนายรักชาติได้รับการร้องเรียนจากราษฎรในพื้นที่ว่า กรมที่ดินได้เลือกปฏิบัติโดยการบุกรุกนำที่ดินอันเป็นทำเลเลี้ยงสัตว์สาธารณประโยชน์ไปออกเอกสารสิทธิให้แก่ราษฎรอื่นโดยไม่ชอบ ทำแบบนี้ไม่ถูกต้องแน่

	นายรักชาติได้ฟังดังนั้นก็ฮึดฮัด !! เลือดรักชาติ รักประชาชนฉีดแรง เห็นว่าการกระทำดังกล่าวเป็นเรื่องไม่ถูกต้อง จึงนำคดีมาฟ้องต่อศาลปกครอง ขอให้มีการเพิกถอนเอกสารสิทธิที่ออกทับที่ทำเลเลี้ยงสัตว์สาธารณประโยชน์ดังกล่าว นายรักชาติยื่นฟ้องคดีต่อศาลปกครองทั้งๆ ที่ตนไม่ได้อาศัยอยู่หรือใช้ประโยชน์ใดๆ จากที่สาธารณประโยชน์ที่พิพาทนั้นเลย

แต่นายรักชาติคิดว่าตนเองเป็นผู้ติดตามผลประโยชน์ของแผ่นดิน ในฐานะที่เป็นคนไทยคนหนึ่ง เมื่อเห็นว่ามีอะไรที่ไม่ถูกต้องเกิดขึ้นก็ยอมไม่ได้

รูปภาพ ภาพการ์ตูน นายรักชาติผู้รักชาติ รักแผ่นดิน ยื่นฟ้องต่อศาลปกครองเรื่องที่กรมที่ดินออกเอกสารสิทธิให้แก่ราษฎรอื่นโดยไม่ชอบ


	ศาลปกครองสูงสุดวินิจฉัยว่า บุคคลทั่วไปที่พบเห็นว่ามีการกระทำหรืองดเว้นกระทำของหน่วยงานทางปกครองหรือเจ้าหน้าที่ของรัฐที่ก่อให้เกิดความเดือดร้อนหรือเสียหายแก่บุคคลอื่น โดยบุคคลที่ได้รับความเดือดร้อนหรือเสียหายไม่ได้มอบอำนาจให้บุคคลผู้นั้นดำเนินการฟ้องคดีแทนตนเอง ไม่ใช่ผู้มีสิทธิฟ้องคดีตามมาตรา ๔๒ วรรคหนึ่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ เมื่อนายรักชาติไม่ได้เป็นผู้อยู่อาศัยหรือครอบครองใช้ประโยชน์ในที่ดินสาธารณประโยชน์ที่พิพาท เพียงแต่ได้รับการร้องเรียนจากบุคคลอื่นที่ได้รับความเสียหาย โดยที่บุคคลเหล่านั้นไม่ได้มอบอำนาจให้นายรักชาติดำเนินการฟ้องคดีแทน ดังนั้น นายรักชาติจึงไม่มีสิทธินำคดีมาฟ้องต่อศาลปกครอง

	อุทาหรณ์เรื่องนี้สอนให้รู้ว่า แม้จะรักชาติ รักแผ่นดิน

และรักความเป็นธรรมเพียงไหน ก็คงต้องดูด้วยว่ากฎหมายกำหนดเงื่อนไขสำหรับการฟ้องคดีเอาไว้อย่างไร ถ้าหากอยากช่วยฟ้องคดีให้ชาวบ้านจริงๆ ก็อย่าลืมให้เขามอบอำนาจให้ดำเนินการฟ้องคดีแทน เท่านี้ท่านก็จะได้แสดงความรักชาติและได้ดูแลพิทักษ์ผลประโยชน์ของแผ่นดินอย่างที่ตั้งใจได้อย่างเต็มที่และถูกต้องตามกฎหมาย

***************************

สถานีที่ ๖

ผู้ได้รับความเดือดร้อนหรือเสียหายหรืออาจจะเดือดร้อนหรือเสียหาย

	ผู้ฟ้องคดีต้องเป็นผู้ที่ได้รับความเดือดร้อนหรือเสียหาย หรืออาจจะเดือดร้อนหรือเสียหายโดยมิอาจหลีกเลี่ยงได้ อันเนื่องจากการกระทำหรือการงดเว้นการกระทำของหน่วยงานทางปกครองหรือเจ้าหน้าที่ของรัฐ หรือมีข้อโต้แย้งเกี่ยวกับสัญญาทางปกครอง หรือกรณีอื่นใดที่อยู่ในเขตอำนาจของศาลปกครอง

รวมกันเราอยู่

เทียบเคียง>>คำพิพากษาศาลปกครองสูงสุดที่ อ.๑๑/๒๕๔๕

	“สามัคคี คือ พลัง” ประโยคอมตะที่แสดงถึงพลังของความสามัคคีที่เป็นจริงเสมอไม่ว่าในสถานการณ์ไหน ประวัติศาสตร์ไทยก็ได้พิสูจน์ให้เห็นชัดแจ้งแล้วว่า คนไทยมีชัยต่อศัตรูที่มารุกรานได้ก็ด้วยความสามัคคี จนมาถึงยุคปัจจุบัน เรื่องราววุ่นวาย ยุ่งเหยิง หรือยากเย็นหลายเรื่องราวที่เกิดขึ้นในสังคม หลายครั้งก็ยุติและสำเร็จลงด้วยดีด้วยความสามัคคีของคนในชาติ ลำพังแค่คนคนเดียวอาจไม่มีแรงเพียงพอที่จะผลักดันเรื่องราวต่างๆ ให้สำเร็จลงได้ แต่ถ้ารวมกันเป็นหมู่เป็นพวกแล้ว เรื่องราวที่ดูเหมือนยากเข็ญก็อาจจะง่ายขึ้นทันตาเห็นก็เป็นได้ ดังเช่นเรื่องราวในสถานีคดีปกครองสถานีนี้ที่กล่าวถึงชาวบ้านกลุ่มหนึ่งที่รวมตัวกันเรียกร้องความเป็นธรรมให้กับตนเอง

	เรื่องราวเกิดขึ้นที่จังหวัดในแถบภาคอีสานของประเทศไทยเมื่อรัฐบาลมีดำริจะสร้างเขื่อน เพื่อประโยชน์ในด้านการชลประทานของชาวบ้านที่ทำการเกษตรในแถบนั้น เมื่อจะมีการสร้างเขื่อนแน่นอนว่าสิ่งที่ตามมาก็คือชาวบ้านจำนวนหนึ่งจะต้องยอมเสียสละที่ดินของตนเพื่อประโยชน์ของส่วนรวม โดยราชการก็จะจ่ายเงินทดแทนให้ตามสมควร เรื่องราวที่ขัดแย้งกันนี้ เป็นเรื่องราวของเงินค่าขนย้ายบ้านเรือนและสิ่งปลูกสร้างที่ชาวบ้านจะได้รับเมื่อต้องย้ายทรัพย์สินของตนออกจากที่ที่จะใช้สร้างเขื่อน

การจ่ายค่าขนย้ายนั้นจะต้องจ่ายตามที่คณะรัฐมนตรีได้มีมติไว้ ซึ่งมีเงื่อนไขว่าบ้านเรือนและสิ่งปลูกสร้างที่จะได้รับค่าขนย้ายจะต้องปลูกสร้างอยู่ในที่ดินป่าสงวนแห่งชาติ ที่ดินอุทยานแห่งชาติ ที่สาธารณะประโยชน์หรือที่ดินที่ไม่มีเอกสารสิทธิ์อื่นๆ และเจ้าของบ้านจะต้องครอบครองที่ดินนั้นมาก่อนที่รัฐบาลจะสร้างเขื่อน และเพื่อให้เกิดความยุติธรรมกับทุกฝ่ายคณะรัฐมนตรีจึงได้ตั้งคณะกรรมการขึ้นมา ๑ ชุด

รูปภาพ ภาพการ์ตูน ชาวบ้านกลุ่มหนึ่งในแถบภาคอีสานของไทยที่รวมตัวกันเรียกร้องความเป็นธรรมให้กับตนเอง

เพื่อพิจารณา กำหนดราคาค่าขนย้ายและกำหนดผู้ที่จะได้รับเงินค่าขนย้าย

และให้มีการสำรวจรังวัดและทำแผนที่ที่ดินตามความเป็นจริง ว่าที่ดินแปลงไหนใครครอบครอง

เพื่อคณะกรรมการจะได้ทราบว่าจะต้องจ่ายเงินให้บ้านไหนบ้าง จำนวนเท่าไหร่



	รังวัดกันไปมา ปรากฎว่ามีชาวบ้านหลายสิบคนที่ครอบครองที่ดินในเขตที่จะสร้างเขื่อนพบว่าไม่มีชื่อของตนอยู่ในรายชื่อเจ้าของที่ดินที่จะต้องได้รับค่าขนย้าย แต่กลับมีรายชื่อคนอื่นเป็นผู้ครอบครองที่ดินดังกล่าวแทน

ทั้งๆ ที่กลุ่มชาวบ้านดังกล่าวอาศัยในที่ดินมานานหลายสิบปี ก่อนที่จะมีโครงการสร้างเขื่อน ชาวบ้านทั้งกลุ่มเห็นท่าไม่ดีจึงรวมตัวกันทำเรื่องร้องเรียนไปยังหน่วยงานที่เกี่ยวข้อง ยังไม่ทันได้รับคำตอบว่าใครเป็นผู้ครอบครองที่ดินกันแน่ คณะกรรมการพิจารณาจ่ายเงินก็ได้สั่งจ่ายเงินค่าขนย้ายให้แก่ชาวบ้านคนอื่นๆ ในละแวกนั้นแล้ว คงเหลือแต่ชาวบ้านกลุ่มนี้ที่ไม่ได้รับเงิน; เพราะคณะกรรมการพิจารณาจ่ายเงินแจ้งว่า ได้ตรวจสอบที่ดินที่ทั้งกลุ่มครอบครองอยู่แล้วพบว่าที่ดินบริเวณนั้นเป็นที่ดินที่ได้มีการออกเอกสารหนังสือสำคัญสำหรับที่หลวง คณะกรรมการจึงถือว่าที่ดินบริเวณนั้นเป็นที่ดินที่มีเอกสารสิทธิ จึงมีมติไม่จ่ายค่าขนย้ายให้ เพราะไม่เข้าเงื่อนไขการจ่ายเงินค่าขนย้ายตามที่มติคณะรัฐมนตรีกำหนดไว้ และเมื่อคณะกรรมการมีมติไม่จ่ายเงินค่าขนย้ายให้ เรื่องชาวบ้านที่เคยร้องเรียนให้ช่วยตรวจสอบว่าใครเป็นผู้ครอบครองที่ดิน ก็พลอยพับไปด้วย เพราะในเมื่อไม่ต้องจ่ายค่าขนย้ายแล้ว คณะกรรมการก็เห็นว่าไม่จำเป็นต้องตรวจสอบว่าใครเป็นเจ้าของที่ดินอีก

	เคราะห์กรรมตกอยู่กับชาวบ้านกลุ่มนี้อย่างไม่ต้องสงสัยที่ดินที่ตนอาศัยมานาน มีชื่อคนอื่นเป็นผู้ครอบครอง และอีกไม่นานก็จะต้องย้ายออกเพื่อให้ราชการสร้างเขื่อน แถมยังจะไม่ได้เงินค่าขนย้ายอีก มองซ้ายขวาไม่รู้จะหันไปพึ่งใคร ทั้งกลุ่มก็เลยเข้าชื่อกันเป็นบัญชีหางว่าวมายื่นฟ้องต่อศาลปกครอง

	ศาลปกครองรับคำฟ้องนี้ไว้พิจารณา และในที่สุดศาลปกครองสูงสุดก็พิพากษาว่ามติของคณะกรรมการพิจารณาจ่ายเงินที่ไม่จ่ายเงินให้ชาวบ้านกลุ่มนี้ โดยอ้างว่าที่ดินบริเวณนี้มีหนังสือสำคัญสำหรับที่หลวง ทำให้ไม่เข้าเงื่อนไขในการจ่ายเงินค่าขนย้ายนั้น เป็นมติที่ไม่เป็นไปตามมติของคณะรัฐมนตรี เพราะมติของคณะรัฐมนตรี

ที่กำหนดให้จ่ายค่าขนย้ายนั้น มีเงื่อนไขสำคัญคือผู้ครอบครองที่ดินจะต้องอยู่มาก่อนที่จะมีการสร้างเขื่อน อีกทั้งไม่ได้กำหนดยกเว้นไม่ให้จ่ายเงินแก่ผู้ครอบครองที่ดินที่มีการออกหนังสือสำคัญสำหรับที่หลวง เพราะฉะนั้นมติของคณะกรรมการพิจารณาจ่ายเงินที่ไม่จ่ายเงินให้แก่ชาวบ้านทั้งกลุ่มนั้น จึงเป็นมติที่ไม่ชอบด้วยกฎหมายและการที่ผู้รับผิดชอบยุติในการสืบหาว่าใครเป็นผู้ครอบครองและทำประโยชน์ในที่ดินนั้นถือเป็นการละเลยต่อหน้าที่ตามที่กฎหมายกำหนดไว้

	ศาลปกครองสูงสุดจึงพิพากษาให้เพิกถอนมติของคณะกรรมการพิจารณาจ่ายเงิน เฉพาะส่วนที่ไม่อนุมัติจ่ายเงินให้แก่ผู้ครอบครองและทำประโยชน์ในที่ดินบริเวณนั้น และให้ผู้รับผิดชอบตรวจสอบว่าผู้ฟ้องคดีทั้งกลุ่มเป็นผู้ครอบครองทำประโยชน์ในที่ดินจริงหรือไม่ ภายใน ๙๐ วัน นับแต่วันที่ศาลพิพากษา และเมื่อตรวจสอบแล้วเสร็จว่าใครบ้างเป็นผู้ครอบครองและทำประโยชน์ในที่ดินบริเวณนั้น ก็ให้คณะกรรมการพิจารณาจ่ายเงินค่าขนย้ายตามเกณฑ์ที่กำหนดให้แก่คนที่มีสิทธิ์โดยเร็ว

**************************

สถานีที่ ๗

ต้องแก้ไขความเดือดร้อนหรือเสียหายตามขั้นตอนหรือวิธีการก่อน

	คดีที่นำมาฟ้องนั้นจะต้องมีการดำเนินการแก้ไขความเดือดร้อนตามขั้นตอนหรือวิธีการที่กฎหมายกำหนดเสียก่อน แล้วจึงจะนำคดีมาฟ้องต่อศาลปกครองได้

ช้านักมักพลาดท่า

เทียบเคียง>>คำสั่งศาลปกครองสูงสุดที่ ๔๔๕/๒๕๔๕

	“วันเวลาไม่เคยคอยใคร” เป็นคำพูดที่ไม่ว่าอย่างไรก็เป็นจริง ทุกยุคทุกสมัย และคงไม่มีใครจะปฏิเสธความจริงอันเป็นสากลนี้ได้ แต่จะมีสักกี่คนที่เห็นค่าของวันเวลาที่ผ่านไปทุกวัน พวกเราหลายคนยังมีนิสัยผัดวันประกันพรุ่ง เดี๋ยวค่อยทำ พรุ่งนี้ค่อยเริ่ม ผัดไปเรื่อยจนในที่สุดการผัดวันนั้นอาจจะก่อให้เกิดผลเสียอย่างที่เราคิดไม่ถึง ทางที่ดีที่สุดคือเมื่อคิดจะทำอะไรก็ควรจะทำตั้งแต่เนิ่นๆ ก่อนหมดกำหนดเวลา เผื่อว่าถ้ามีอะไรขัดข้องจะได้แก้ไขทัน ไม่สายเกินไปอย่างเรื่องนี้

	เรื่องมีอยู่ว่า วันหนึ่งเจ้าหน้าที่ตำรวจสถานีตำรวจภูธรแห่งหนึ่ง ได้เข้าตรวจค้นบ้านและยึดอาวุธปืนของนายฮึกเหิมพร้อมใบอนุญาตให้มีและใช้อาวุธปืน เมื่อยึดแล้วก็นำส่งนายกล้าหาญในฐานะนายทะเบียนอาวุธปืนท้องที่ต่อมานายกล้าหาญได้มีคำสั่งลงวันที่ ๑ สิงหาคม ๒๕๔๓ เพิกถอนใบอนุญาตให้มีและใช้อาวุธปืนของนายฮึกเหิมโดยให้เหตุผลว่า นายฮึกเหิมมีพฤติการณ์ไม่เหมาะสมขัดต่อความสงบเรียบร้อยและศีลธรรมอันดีของประชาชน และเคยต้องหาคดีอาญา ซึ่งพฤติการณ์ดังกล่าวเป็นคุณสมบัติต้องห้ามในการออกใบอนุญาตให้มี

และใช้อาวุธปืนตามมาตรา ๑๓ (๗)(๘) และ (๙) แห่งพระราชบัญญัติอาวุธปืนเครื่องกระสุนปืน วัตถุระเบิด ดอกไม้เพลิง และสิ่งเทียมอาวุธปืนพ.ศ.๒๔๙๐

[image: Administrative Law Center1-p49]




รูปภาพ ภาพการ์ตูน ตำรวจได้ทำการตรวจค้นบ้านของนายฮึกเหิม

และได้ยึดอาวุธปืนพร้อมใบอนุญาตให้มีและใช้อาวุธปืน



	เวลาผ่านไปราว ๑ ปี นายฮึกเหิมเพิ่งนึกขึ้นได้ว่าคำสั่งดังกล่าวไม่ชอบด้วยกฎหมาย จึงอุทธรณ์ต่อเจ้าหน้าที่ขอให้เพิกถอนคำสั่งและคืนอาวุธปืน พร้อมใบอนุญาตแก่ตน ในวันที่ ๑๐ กันยายน ๒๕๔๔ และต่อมาในวันที่ ๔ ตุลาคม ๒๕๔๔ นายฮึกเหิมได้นำคดีมาฟ้องต่อศาลปกครองเพื่อขอให้เพิกถอนคำสั่งและคืนอาวุธปืนพร้อมใบอนุญาตให้แก่ตนด้วย

	ศาลปกครองสูงสุดพิจารณาแล้วเห็นว่า นายกล้าหาญซึ่งเป็นนายทะเบียนอาวุธปืนได้มีคำสั่งลงวันที่ ๑ สิงหาคม ๒๕๔๓ เพิกถอนใบอนุญาตให้มีและใช้อาวุธปืนของนายฮึกเหิม ถือเป็นคำสั่งทางปกครองตามมาตรา ๕ แห่งพระราชบัญญัติวิธีปฏิบัติราชการทางปกครอง พ. ศ.๒๕๓๙ ซึ่งนายกล้าหาญได้จัดส่งคำสั่งดังกล่าวให้นายฮึกเหิมทราบและนายฮึกเหิมได้ลงลายพิมพ์นิ้วมือรับทราบ เมื่อวันที่ ๒ สิงหาคม ๒๕๔๓ กรณีนี้จึงต้องถือว่านายฮึกเหิมได้รับแจ้งคำสั่งนี้ ตั้งแต่วันที่ ๒ สิงหาคม ๒๕๔๓ ซึ่งตามกฎหมายกำหนดไว้ว่า หากนายฮึกเหิมไม่พอใจคำสั่งทางปกครองดังกล่าว นายฮึกเหิมจะต้องอุทธรณ์คำสั่งภายใน ๑๕ วัน นับแต่วันที่ได้รับแจ้งคำสั่งนั้น หรือถ้าหากไม่มีการแจ้งสิทธิการอุทรณ์หรือโต้แย้งคำสั่งให้นายฮึกเหิมทราบ ระยะเวลาการอุทธรณ์คำสั่งจะขยายเป็น ๑ ปี นับแต่วันที่ได้รับแจ้งคำสั่ง

	กรณีของนายฮึกเหิมถือเป็นกรณีหลัง เพราะนายกล้าหาญไม่ได้แจ้งสิทธิการอุทธรณ์โต้แย้งคำสั่งให้นายฮึกเหิมทราบ ระยะเวลาการอุทธรณ์คำสั่งจึงขยายออกไปเป็น ๑ ปี การที่นายฮึกเหิมยื่นอุทธรณ์ต่อนายกล้าหาญ เมื่อวันที่ ๑๐ กันยายน ๒๕๔๔ นั้น เป็นการยื่นอุทธรณ์เกินระยะเวลา ๑ ปี ตามที่กฎหมายกำหนด จึงถือว่านายฮึกเหิมไม่ได้ดำเนินการอุทธรณ์ภายในฝ่ายปกครองให้เสร็จสิ้นก่อนนำคดีมาฟ้องต่อศาลปกครอง ศาลปกครองจึงไม่รับคำฟ้องไว้พิจารณา

	อุทาหรณ์เรื่องนี้สอนให้รู้ว่าถ้าได้รับคำสั่งทางปกครองแล้ว แต่ไม่เห็นด้วยกับคำสั่งที่ได้รับ ก็ต้องรีบอุทธรณ์คำสั่งนั้นทันทีอย่ารั้งรอมิฉะนั้นจะเป็นอย่างนายฮึกเหิมที่มีแต่เสียกับเสีย คือเสียทั้งผลประโยชน์และเสียใจ

******************************

สถานีที่ ๘

คำฟ้อง

	คำฟ้องในคดีปกครองนั้นไม่มีแบบฟอร์มบังคับแต่ต้องใช้ถ้อยคำสุภาพ และต้องมีองค์ประกอบต่างๆ ครบถ้วน ได้แก่

	(๑) ชื่อและที่อยู่ที่ติดต่อได้ของตนเอง (ผู้ฟ้อง)

	(๒) ชื่อหน่วยงานทางปกครองหรือเจ้าหน้าที่ของรัฐ ที่เกี่ยวข้อง ที่ตนต้องการจะฟ้อง (ผู้ถูกฟ้องคดี)

	(๓) เรื่องราวที่แสดงให้เห็นว่าหน่วยงานหรือเจ้าหน้าที่กระทำการโดยไม่ชอบด้วยกฎหมาย

	(๔) คำขอว่าด้วยต้องการให้ศาลปกครองสั่งอย่างไรในเรื่องนั้นๆ โดยต้องเป็นคำขอที่ศาลปกครองสั่งให้ได้ตามกฎหมาย


และ(๕) ต้องลงลายมือชื่อด้วยตนเองด้วย

อารมณ์เป็นเหตุ

เทียบเคียง>>คำสั่งศาลปกครองสูงสุดที่ ๔๒/๒๕๔๔

	เชื่อว่าทุกคนคงจะเคยได้ยินคำพูดที่ว่า “ถ้าควบคุมอารมณ์ได้มีชัยไปกว่าครึ่ง”และหลายคนที่ได้ยินคำพูดแบบนี้คงเถียงอยู่ในใจว่าจะระงับอารมณ์ไม่ใช่เรื่องง่าย ถ้าโกรธก็ต้องระบาย คับข้องใจก็ต้องพูดไม่อย่างนั้นคงไม่รู้เรื่องกัน แต่แม้ว่าจะไม่พอใจแค่ไหนก็ตาม ถ้าอยากจะแก้ไขปัญหาให้ลุล่วงไป ก็คงต้องควบคุมอารมณ์ และปฏิบัติตามกฎเกณฑ์กติกาที่เขามีไว้เพื่อช่วยแก้ไขปัญหา มิฉะนั้นแล้วปัญหาของคุณอาจจะไม่ได้รับการแก้ไขเหมือนในกรณีน

	เรื่องมีอยู่ว่านางสาวถุงเงินได้รับจำนองที่ดินจากนายพอเพียง หลังจากนั้นไม่นานนางสาวถุงเงินได้รับหมายแจ้งจากสำนักงานบังคับคดีจังหวัดแห่งหนึ่งว่า ให้นางสาวถุงเงินนำส่งโฉนดที่ดินดังกล่าวพร้อมสัญญาจำนองภายใน ๑๕ วัน หากเพิกเฉยจะรายงานศาลให้ออกหมายเรียกและหมายจับ นายถุงทองซึ่งเป็นพี่ชายของนางสาวถุงเงินไม่พอใจที่หน่วยงานไม่แจ้งเรื่องดังกล่าวให้ทราบ จนกระทั่งมีการขายทอดตลาดที่ดินแปลงดังกล่าว จึงได้ยื่นฟ้องเจ้าพนักงานที่ดินและเจ้าพนักงานบังคับคดีจังหวัดว่ากระทำการโดยไม่ชอบด้วยกฎหมายและขอให้ศาลปกครองสั่งห้ามเจ้าพนักงานบังคับยึดโฉนดที่ดินที่นางสาวถุงเงินรับจำนองไว้ โดยในคำฟ้องดังกล่าว นายถุงทองได้ระบายอารมณ์ด้วยความโกรธโดยการใช้ถ้อยคำต่างๆ นานาตามแต่จะสรรหามาได้ บางส่วนก็เป็นการด่าว่าหน่วยงานและเจ้าหน้าที่

	ศาลปกครองชั้นต้นพิจารณาคำฟ้องของนายถุงทองแล้วเห็นว่าเป็นคำฟ้องที่ไม่สุภาพ มีลักษณะเป็นคำด่า ก้าวร้าว หยาบคาย

รูปภาพ ภาพการ์ตูน นายถุงทองพี่ชายนางสาวถุงเงิน ได้ยื่นฟ้องเจ้าพนักงานที่ดิน

โดยในคำฟ้องนั้น นายถุงทองได้ระบายอารมณ์ด้วยความโกรธโดยการใช้ถ้อยคำต่าง ๆนานาตามแต่จะสรรหามาได้

และบางส่วนเป็นการด่าว่าเจ้าหน้าที่



ซึ่่งถือว่าเป็นคำฟ้องที่ไม่สมบูรณ์และไม่อาจแก้ไขได้ อีกทั้งนายถุงทองซึ่งเป็นผู้ฟ้องคดีไม่ใช่ผู้เดือดร้อนเสียหายโดยตรง แต่ยื่นฟ้องคดีแทนนางสาวถุงเงินที่เป็นน้องสาว ศาลปกครองชั้นต้นจึงไม่รับคำฟ้องไว้พิจารณาและจำหน่ายคดีออกจากสารบบความ

	นายถุงทองยังคงไม่ยอมแพ้และได้ยื่นคำร้องอุทธณ์ต่อศาลปกครองสูงสุด โดยยังคงใช้ถ้อยคำแบบเดิม คือมีลักษณะเป็นคำด่า ก้าวร้าว หยาบคาย ศาลปกครองสูงสุดจึงมีคำสั่งยืนตามศาลปกครองชั้นต้น คือไม่รับคำอุทธรณ์ของนายถุงทองไว้พิจารณา

	อุทาหรณ์เรื่องนี้ชี้ให้เห็นว่า แม้ว่าคุณจะคับข้องใจและอยากจะระบายความทุกข์เพียงใดก็ตาม แต่ในการเขียนคำฟ้องและเอกสารต่างๆ ที่ยื่นต่อศาลปกครองนั้นต้องใช้ถ้อยคำสุภาพเท่านั้น

****************************

	ผู้ได้รับความเดือดร้อนหรือเสียหาย หรืออาจจะเดือดร้อนหรือเสียหาย ต้องแก้ไขความเดือดร้อนหรือเสียหายตามขั้นตอนและวิธีการก่อน (มาตรา ๔๒ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒)

	ผู้ใดได้รับความเดือดร้อนหรือเสียหาย หรืออาจจะเดือดร้อนหรือเสียหาย โดยมิอาจหลีกเลี่ยงได้อันเนื่องจากการกระทำ หรือการงดเว้นการกระทำของหน่วยงานทางปกครองหรือเจ้าหน้าที่ของรัฐ หรือมีข้อโต้แย้งเกี่ยวกับสัญญาทางปกครองหรือกรณีอื่นใดที่อยู่ในเขตอำนาจศาลปกครองตามมาตรา ๙ และการแก้ไขหรือบรรเทาความเดือดร้อนหรือความเสียหายหรือยุติข้อโต้แย้งนั้น ต้องมีคำบังคับตามที่กำหนดในมาตรา ๗๒ ผู้นั้นมีสิทธิฟ้องคดีต่อศาลปกครอง

การฟ้องคดีปกครองมีเงื่อนไขอะไรบ้าง ?

	ในกรณีที่มีกฎหมายกำหนดขั้นตอนหรือวิธีการสำหรับการแก้ไขความเดือดร้อนหรือเสียหายในเรื่องใดไว้โดยเฉพาะ การฟ้องคดีปกครองในเรื่องนั้นจะกระทำได้ต่อเมื่อมีการดำเนินการตามขั้นตอนและวิธีการดังกล่าวและได้มีการสั่งการตามกฎหมายนั้น หรือมิได้มีการสั่งการภายในเวลาอันสมควรหรือภายในเวลาที่กฎหมายนั้นกำหนด

	ลักษณะของคำฟ้อง (มาตรา ๔๕ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒)

	คำฟ้องในคดีปกครองนั้นไม่มีแบบฟอร์มบังคับ แต่ต้องใช้ถ้อยคำสุภาพและมีองค์ประกอบครบถ้วนคือ

	๑. ชื่อและที่อยู่ของผู้ฟ้องคดี

	๒.ชื่อหน่วยงานทางปกครองหรือเจ้าหน้าที่ของรัฐที่ประสงค์จะฟ้อง

	๓.การกระทำอันเป็นเหตุแห่งการฟ้องคดีพร้อมทั้งพฤติการณ์และข้อเท็จจริงที่เกี่ยวข้อง

	๔.คำขอว่าประสงค์จะให้ศาลปกครองสั่งหรือพิจารณาอย่างไร (ต้องเป็นเรื่องที่ศาลสั่งให้ได้ตามกฎหมาย)

	๕.ลายมือชื่อผู้ฟ้องคดี (ผู้ฟ้องคดีต้องลงลายมือชื่อของตนในคำฟ้องด้วยแต่ถ้าลงลายมือชื่อไม่ได้ก็ให้พิมพ์ลายนิ้วมือแทน)

	ในกรณีที่ไม่อาจแนบพยานหลักฐานที่เกี่ยวข้องมาได้ ให้ระบุเหตุที่ไม่อาจแนบพยานหลักฐานไว้ด้วย และผู้ฟ้องคดีต้องยื่นสำเนาคำฟ้อง และสำเนาพยานหลักฐานที่ผู้ฟ้องคดีรับรองสำเนาถูกต้องให้ครบตามจำนวนของผู้ถูกฟ้องคดีมาพร้อมกับคำฟ้องด้วย

การยื่นคำฟ้องผู้ฟ้องคดีสามารถยื่นคำฟ้องได้ ๒ วิธี ได้แก่

	๑.ยื่นคำฟ้องด้วยตนเองที่ศาลปกครองที่ตนมีภูมิลำเนาหรือที่มูลคดีเกิด

	๒.ส่งคำฟ้องทางไปรษณีย์ลงทะเบียน

(ดูเนื้อหาเพิ่มเติมได้ในความรู้ท้ายเล่ม)

*****************************

รูปภาพ ภาพการ์ตูนในเนื้อเรื่อง สถานีที่5 คนรักชาติสู้ สู้ สถานีที่ 6 รวมกันเราอยู่

สถานีที่ 7 ช้านักมักพลาดท่า สถานีที่ 8 อารมณ์เป็นเหตุ

การฟ้องคดีปกครองมีการกำหนดเรื่องระยะเวลาการฟ้องคดีปกครองไว้อย่างไรบ้าง ?

สถานีที่ ๙ 	เพิกถอนกฎ – คำสั่ง – การกระทำที่ไม่ชอบด้วยกฎหมาย ยื่นฟ้องภายใน ๙๐ วัน

สถานีที่ ๑๐ 	ละเลย –ล่าช้าเกินสมควร ยื่นฟ้องภายใน ๙๐ วัน

สถานีที่ ๑๑ 	ละเมิด – ความรับผิดอย่างอื่น ยื่นฟ้องภายใน ๑ ปี แต่ไม่เกิน ๑๐ปี

สถานีที่ ๑๒ 	สัญญาทางปกครอง ยื่นฟ้องภายใน ๕ ปี แต่ไม่เกิน ๑๐ ปี

สถานีที่ ๙

	เพิกถอนกฎ-คำสั่ง-การกระทำ ที่ไม่ชอบด้วยกฎหมาย ยื่นฟ้องภายใน ๙๐ วัน

	การฟ้องคดีขอให้เพิกถอนกฎหรือคำสั่งทางปกครอง ให้ยื่นฟ้องภายใน ๙๐ วัน นับแต่วันที่รู้หรือควรรู้ถึงเหตุแห่งการฟ้องคดีปกครอง

ฟ้องก่อน...อย่านอนใจ

เทียบเคียง>>คำสั่งศาลปกครองสูงสุดที่๑๘๙/๒๕๔๕

	การให้ออกจากงานเป็นบทลงโทษที่ไม่มีใครอยากได้รับหรือถ้าได้รับแล้วก็คงอยากจะทำทุกวิถีทางที่จะหลุดพ้นจากบทลงโทษนี้

สถานีคดีปกครองของหยิบยกเรื่องราวของอดีตข้าราชการคนหนึ่งที่ยื่นฟ้องคดีต่อศาลปกครองเพื่อขอให้ศาลเพิกถอนคำสั่งให้ออกจากราชการเพื่อให้ตนเองกลับเข้ารับราชการตามเดิม และขอให้หน่วยงานชดใช้ค่าเสียหายหลังจากถูกคำสั่งให้ออกจากราชการ

	เรื่องราวมีอยู่ว่า ข้าราชการคนหนึ่งชื่อซู่ นามสกุลซ่า เป็นเจ้าหน้าที่ธุรการ ๔ สังกัดสำนักงานเกษตรอำเภอแห่งหนึ่ง ได้รับคำสั่งจากจังหวัดให้ออกจากราชการเนื่องจากกระทำผิดวินัยอย่างร้ายแรงโทษฐานเจตนาขัดคำสั่งผู้บังคับบัญชาที่สั่งย้ายตนไปปฏิบัติหน้าที่ ณ สำนักงานอีกแห่งหนึ่ง เมื่อปี ๒๕๓๔

	ทันทีที่ได้รับทราบคำสั่งให้ออกจากราชการ นายซู่ก็ไม่ยอมชักช้าให้เสียการ ได้ยื่นอุทธรณ์คำสั่งนี้ต่อ อ.ก.พ. จังหวัด และ ก.พ.ตามลำดับ จนกระทั่งนายยกรัฐมนตรีมีคำสั่งให้ยกอุทธรณ์คำสั่งดังกล่าว เมื่อนายซู่ได้รับทราบคำสั่งนั้นแล้วกลับนิ่งเฉยไม่ได้ดำเนินการอื่นใดต่อไปจนกระทั่งเวลาผ่านพ้นไป เมื่อศาลปกครองเปิดทำการ ในวันที่ ๙ มีนาคม ๒๕๔๔ นายซู่ ซ่า จึงได้นำคดีมาฟ้องต่อศาลปกครอง

รูปภาพ ภาพการ์ตูน นายซู่ นามสกุลซ่า ได้รับคำสั่งจากจังหวัดให้ออกจากราชการ

เนื่องจากกระทำผิดวินัยร้ายแรงโทษฐานเจตนาขัดคำสั่งผู้บังคับบัญชา



	เพื่อขอให้ศาลเพิกถอนคำสั่งให้ออกราชการเพื่อให้ตนเองได้เข้ารับราชการตามเดิม และขอให้ศาลสั่งให้หน่วยงานชดใช้ค่าเสียหายหลังจากถูกคำสั่งให้ออกจากราชการด้วย

	ศาลปกครองสูงสุดวินิจฉัยว่า นายซู่กล่าวอ้างว่าได้รับความเดือดร้อนเสียหายจากหน่วยงานทางปกครองซึ่งปฏิบัติหน้าที่โดยมิชอบด้วยการออกคำสั่งทางปกครอง คดีนี้จึงเป็นคดีพิพาทที่อยู่ในอำนาจพิจารณาพิพากษาของศาลปกครอง แต่เนื่องจากในขณะที่เกิดเหตุนั้นศาลปกครองยังไม่เปิดทำการ นายซู่จึงต้องดำเนินการร้องทุกข์

	ต่อคณะกรรมการวินิจฉัยร้องทุกข์ สำนักงานคณะกรรมการกฤษฎีกาภายในกำหนด ๙๐ วัน นับแต่วันที่ทราบผลการสั่งยกอุทธรณ์ของนายกรัฐมนตรี หรือฟ้องคดีแพ่งต่อศาลยุติธรรมภายในกำหนดอายุความ ๑ ปี นับแต่วันที่ทราบคำสั่งยกอุทธรณ์ของนายกรัฐมนตรี แต่นายซู่ไม่ได้ทำเช่นนั้น กลับนิ่งเฉยจนเมื่อศาลปกครองเปิดทำการจึงค่อยนำคดีมาฟ้อง จึงถือว่าคดีขาดอายุความตั้งแต่ก่อนที่พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ จะมีผลบังคับใช้ ศาลปกครองจึงไม่อาจรับคำฟ้องไว้พิจารณาได้

	สุดท้าย นายซู่ ซ่า จึงต้องออกจากราชการไปตามระเบียบก็เพราะนิ่งนอนใจปล่อยให้เวลาล่วงเลยไปจนสายเกินแก้

**********************

สถานีที่ ๑๐

ละเลย-ล่าช้า ยื่นฟ้องภายใน ๙๐ วัน

	การฟ้องคดีว่าหน่วยงานทางปกครองหรือเจ้าหน้าที่ของรัฐละเลยต่อหน้าที่ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร ให้ยื่นฟ้องภายใน ๙๐ วัน นับแต่วันที่รู้หรือควรรู้ถึงเหตุแห่งการฟ้องคดี หรือนับแต่วันที่พ้นกำหนด ๙๐ วัน นับแต่วันที่ผู้ฟ้องคดีมีหนังสือร้องขอหน่วยงานทางปกครองหรือเจ้าหน้าที่ของรัฐเพื่อให้ปฏิบัตหน้าที่ตามที่กฎหมายกำหนด และไม่ได้รับหนังสือชี้แจงจากหน่วยงานทางปกครองหรือเจ้าหน้าที่ของรัฐ หรือได้รับแต่เป็นคำชี้แจงที่เห็นว่าไม่มีเหตุผล

เพื่อนบ้านมหาภัย

เทียบเคียง>> คำสั่งศาลปกครองสูงสุดที่ ๒๒๙/๒๕๔๕

	“สุขา”ชื่อก็บอกอยู่แล้วว่าเป็นห้องแห่งความสุข เพราะไม่ว่าใครที่เข้าไปแล้วกลับออกมาก็จะกลับออกมาด้วยหน้าตายิ้มแย้มแจ่มใสมีความสุขกันทั้งนั้น แต่ใครจะรู้ว่าบางทีห้องสุขาก็อาจจะก่อความทุกข์ให้คนอื่นได้เหมือนกัน อย่างในเรื่องน


	นางสาวบุหงา ชื่อแปลว่า ดอกไม้ แต่ชีวิตกลับไม่หอมสมชื่อเพราะต้องวนเวียนกับปัญหาเรื่องกลิ่นไม่โสภาที่เกิดจากร้านค้าข้างบ้านตั้งแต่ปี ๒๕๔๓ เพราะเจ้าของร้านค้าสร้างท่อระบายอากาศของห้องสุขา และปล่อยทิ้งในที่ดินของนางสาวบุหงา วันทั้งวันนางสาวบุหงาและสมาชิกครอบครัวต้องทนกับกลิ่นเหม็นจากห้องสุขา จะหนีออกไปนอกบ้านก็ต้องพบกับความเฉอะแฉะของน้ำทิ้งจากท่อระบายน้ำที่ข้างบ้านทิ้งลงในที่ดินของตัว ไม่พอ...เท่านั้นยังไม่พอ...เพื่อนบ้านมหาภัยยังได้ก่อสร้างโกดังเก็บสินค้าโดยไม่ได้เว้นระยะทางเดินหลังอาคาร ซึ่งถือว่าเป็นการก่อสร้างที่ผิดกฎหมายนางสาวบุหงาสุดทนจึงได้ร้องเรียนไปที่นายกเทศมนตรี ภายหลังนายกเทศมนตรีได้มีหนังสือชี้แจงกลับมา แต่นางสาวบุหงาไม่เห็นพ้องด้วยกับคำชี้แจงจึงได้ร้องเรียนต่อผู้ว่าราชการจังหวัด ถึง ๓ ครั้ง

แต่ผู้ว่าราชการจังหวัดก็ไม่ได้แก้ไขความเดือดร้อนให้นางสาวบุหงาแต่อย่างใด

	นางสาวบุหงาเห็นว่าการกระทำของนายกเทศมนตรีและผู้ว่าราชการจังหวัดเป็นการละเลยต่อหน้าที่ตามที่กฎหมายกำหนด

รูปภาพ ภาพการ์ตูน นางสาวบุหงาเจอมรสุมชีวิตเพราะมีเพื่อนบ้านมหาภัย

ที่ทั้งปล่อยน้ำทิ้งในที่ดินของตนและสร้างท่อระบายอากาศของห้องสุขา



	จึงยื่นฟ้องต่อศาลปกครอง เมื่อวันที่ ๑๖ มกราคม ๒๕๔๕ เพื่อขอให้ศาลมีคำบังคับให้เจ้าหน้าที่ของรัฐทั้งสองปฏิบัติหน้าที่ตามที่กฎหมายกำหนดเมื่อเหตุแห่งความเดือดร้อนเกิดขึ้นตั้งแต่ปี ๒๕๔๓ แต่นางสาวบุหงามายื่นฟ้องต่อศาลปกครองในปี ๒๕๔๕ กรณีแบบนี้จะถือว่าเป็น 

การยื่นฟ้องคดีเมื่อพ้นกำหนดระยะเวลาการฟ้องคดี หรือไม่? เรื่องนี้ต้องติดตามกันต่อ...

	สำหรับกรณีของนางสาวบุหงานั้น ศาลปกครองสูงสุดได้วางแนวคำวินิจฉัยไว้ว่าเมื่อนางสาวบุหงาเห็นว่าเจ้าหน้าที่ของรัฐทั้งสองยังไม่ได้ดำเนินการแก้ไขความเดือดร้อนเสียหายให้ จึงขอให้ศาลบังคับให้เจ้าหน้าที่ของรัฐดังกล่าวดำเนินการตามกฎหมาย กรณีนี้จึงเป็นการฟ้องว่าเจ้าหน้าที่ของรัฐละเลยต่อหน้าที่ตามที่กฎหมายกำหนดให้ต้องปฏิบัติ ซึ่งนางสาวบุหงาจะต้องยื่นฟ้องต่อศาลปกครองภายใน ๙๐ วัน นับแต่วันที่รู้หรือควรรู้ถึงเหตุแห่งการฟ้องคดี แต่เนื่องจากเหตุแห่งการฟ้องคดีนี้คือปัญหาเรื่องกลิ่นเหม็นและน้ำที่ไหลตกลงในที่ดินของนางสาวบุหงารวมทั้งอาคารเก็บสินค้าที่ยังมิได้แก้ไขเรื่องการเว้นระยะทางเดินหลังอาคาร ยังคงมีอยู่และก่อให้เกิดเหตุรำคาญแก่นางสาวบุหงาตลอดมา จึงถือได้ว่าเหตุแห่งการฟ้องคดีเกิดขึ้นตลอดมาจนกระทั่งถึงวันที่นางสาวบุหงายื่นฟ้องคดีนี้ ดังนั้น การที่นางสาวบุหงายื่นฟ้องเมื่อวันที่ ๑๖ มกราคม ๒๕๔๕ จึงเป็นการยื่นฟ้องคดีภายในกำหนดระยะเวลาฟ้องคดีแล้ว ศาลปกครองจึงมีคำสั่งให้รับคำฟ้องของนางสาวบุหงาไว้พิจารณา

สถานีที่ ๑๑

ละเมิด-ความรับผิดอย่างอื่น ยื่นฟ้องภายใน ๑ ปี แต่ไม่เกิน ๑๐ ปี

	การฟ้องคดีเกี่ยวกับการละเมิดหรือความรับผิดอย่างอื่นของหน่วยงานทางปกครองหรือเจ้าหน้าที่ของรัฐ ให้ยื่นฟ้องภายใน ๑ ปี นับแต่วันที่รู้หรือควรรู้ถึงเหตุแห่งการฟ้องคดี แต่ไม่เกิน ๑๐ ปี นับแต่วันที่มีเหตุแห่งการฟ้องคดี

ราคาชีวิต

เทียบเคียง>>คำสั่งศาลปกครองสูงสุดที่ ๖๔/๒๕๔๗

	ขึ้นชื่อว่ามนุษย์คงไม่มีใครสามารถหลีกเลี่ยงการเกิด แก่ เจ็บ ตายได้ ไม่ว่าใครเมื่อถึงเวลาก็ต้องตายกันทั้งนั้น บางคนตายไปอย่างปราศจากความกังวล เพราะจัดการเรื่องราวเบื้องหลังไว้เรียบร้อยแล้ว แต่บางคนไม่ได้ทันเตรียมตัว เตรียมใจ ก็ต้องมาตายก่อนเวลาอันควร เพราะความบกพร่องสะเพร่าของหน่วยงานบางหน่วยทิ้งไว้แต่ความโศกเศร้าของญาติมิตร และความเดือดร้อนของครอบครัวที่อยู่ข้างหลัง เมื่อเกิดเหตุการณ์แบบนี้ขึ้น ครอบครัวจะทำอะไรเพื่อชดเชยความสูญเสียได้บ้าง ลองดูตัวอย่างจากเรื่องราวต่อไปนี้

	ผู้โชคร้ายในเรื่องนี้ชื่อ นายหิน นายหินมีอาชีพเป็นคนขับรถบรรทุก วันหนึ่งเกิดเคราะห์หามยามร้าย นายหินขับรถบรรทุกไม้ไผ่แล่นไปตามถนนในเวลาพลบค่ำ จนกระทั่งถึงบริเวณสะพานข้ามห้วยซึ่งมีทางกลับรถใต้สะพาน แต่ด้วยความบกพร่องในการสร้างทาง ทำให้บริเวณทางโค้งกลับรถดังกล่าวไม่มีแสงสว่าง ไม่มีเครื่องหมายแสดงทางสิ้นสุด ทั้งยังไม่มีกำแพงกั้นหรือเครื่องกีดขวางไว้ให้ผู้ขับขี่รถมองเห็นในระยะพอสมควรว่าไม่สามารถขับรถตรงไปได้

ทางข้างหน้ามืดมิดแบบนี้ทำให้นายหินขับรถตกถนนลงไปในห้วย นายหินคนบุญน้อยสิ้นใจทันที รถบรรทุกคู่ใจเสียหายกลายเป็นซาก ภรรยาและลูกของนายหิน พร้อมทั้งเจ้าของรถบรรทุกคันเกิดเหตุจึงได้มีหนังสือเรียกร้องให้กรมทางหลวง

รูปภาพ ภาพการ์ตูน นายหินขับรถบรรทุกไม้ไผ่แล่นไปตามสะพานข้ามห้วย


และกระทรวงคมนาคมชดใช้ค่าสินไหมทดแทนเป็นจำนวนกว่า ๓ ล้านบาท แต่กรมทางหลวงได้มีหนังสือแจ้งปฏิเสธการชดใช้เงินดังกล่าว ครอบครัวของนายหินและเจ้าของรถยนต์จึงได้นำคดีมาฟ้องต่อศาลปกครอง ขอให้กรมทางหลวงและกระทรวงคมนาคมร่วมกันหรือแทนกันชดใช้ค่าสินไหมทดแทนพร้อมดอกเบี้ยให้แก่ตน

	ศาลปกครองสูงสุดพิจารณาแล้วเห็นว่า คดีนี้เป็นกรณีที่ครอบครัวของนายหินและเจ้าของรถบรรทุกฟ้องเรียกค่าเสียหายจากกรมทางหลวงและกระทรวงคมนาคม ในการทำละเมิดอันเกิดจากการละเลยต่อหน้าที่ตามกฎหมายกำหนดให้ต้องปฏิบัติ ซึ่งจะต้องยื่นฟ้องคดีภายใน ๑ ปี นับแต่วันที่รู้หรือควรรู้ถึงเหตุแห่งการฟ้องคดี แต่ไม่เกิน ๑๐ ปี นับแต่วันที่มีเหตุแห่งการฟ้องคดี ในคดีนี้ครอบครัวของนายหินและเจ้าของรถได้ทราบการแจ้งปฏิเสธชดใช้ค่าสินไหมทดแทนจากกรมทางหลวง เมื่อวันที่ ๑๖ กันยายน ๒๕๔๕ ถือได้ว่าวันดังกล่าวเป็นวันที่รู้หรือควรรู้ถึงเหตุแห่งการฟ้องคดี เมื่อครอบครัวของนายหินและเจ้าของรถยนต์ยื่นฟ้องคดีต่อศาลปกครอง ในวันที่ ๙ ธันวาคม ๒๕๔๕ จึงเป็นการฟ้องภายในกำหนดเวลาการฟ้องคดีศาลปกครองจึงรับคดีนี้ไว้พิจารณา

เรื่องนี้เป็นอุทาหรณ์เตือนใจสำหรับเจ้าหน้าที่ของรัฐให้กระทำการทุกอย่างด้วยความรอบคอบและระมัดระวัง เพราะแค่ความประมาทเพียงน้อยนิด อาจหมายถึงหนึ่งชีวิตที่ต้องสูญเสียไปและอีกหลายชีวิตที่ต้องอยู่โดยไร้เสาหลักเหมือนดังเช่นครอบครัวของนายหินก็เป็นได้

*************************** 

สถานีที่ ๑๒

สัญญาทางปกครอง ยื่นฟ้องภายใน ๕ ปี แต่ไม่เกิน ๑๐ ปี

	การฟ้องคดีเกี่ยวกับสัญญาทางปกครองให้ยื่นฟ้องภายใน ๕ ปีนับแต่วันที่รู้หรือควรรู้ถึงเหตุแห่งการฟ้องคดี แต่ไม่เกิน ๑๐ ปีนับแต่วันที่มีเหตุแห่งการฟ้องคดี

	* พระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๕) พ. ศ.๒๕๕๑ มาตรา ๔ บัญญัติแก้ไขพระราชบัญญัติจัดตั้งศาลปกครองและวิธีพิจารณาคดีปกครอง พ. ศ.๒๕๔๒ เรื่องระยะเวลาการฟ้องคดีปกครองเกี่ยวกับสัญญาทางปกครอง ดังนี้

	“มาตรา ๕๑ การฟ้องคดีตามมาตรา ๙ วรรคหนึ่ง (๓) ให้ยื่นฟ้องภายในหนึ่งปีและการฟ้องคดีตามมาตรา ๙ วรรคหนึ่ง (๔) ให้ยื่นฟ้องภายในห้าปี นับแต่วันที่รู้หรือควรรู้ถึงเหตุแห่งการฟ้องคดี แต่ไม่เกินสิบปีนับแต่วันที่มีเหตุแห่งการฟ้องคดี”

ระยะเวลาการฟ้องคดีปกครองตามพระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๕) พ.ศ. ๒๕๕๑ ดังกล่าว มีผลใช้บังคับ ตั้งแต่วันที่ ๒๘ กุมภาพันธ์ ๒๕๕๑ เป็นต้นไป





74

ช้าช้า... เสียพร้าเล่มงาม

เทียบเคียง>>คำสั่งศาลปกครองสูงสุดที่ ๑๖๒/๒๕๔๖

	เงิน เงิน เงิน...เมื่อหยิบยกปัญหาเรื่องเงินๆ ทองๆ ขึ้นมากล่าวก็มักจะมีประเด็นมากมายผุดขึ้นมาให้สนทนากันไปต่างๆ นานา เรื่องราวที่จะกล่าวถึงต่อไปนี้ก็เกี่ยวข้องกับเรื่องของเงินเช่นเดียวกันเรื่องนี้เป็นข้อพิพาทเกี่ยวกับสัญญาทางปกครองระหว่างหน่วยงานราชการกับบริษัทเอกชนแห่งหนึ่ง

	เรื่องราวเริ่มขึ้นเมื่อบริษัทของนายติ๊ก เจษฎา ได้เข้าไปทำสัญญาจ้างปรับปรุงต่อเติมอาคารกับหน่วยงานราชการแห่งหนึ่งตั้งแต่ปี ๒๕๔๐ ซึ่งขณะนั้น น. ส.พอลล่าเป็นผู้อำนวยการฯ

	เมื่อทั้งสองฝ่ายตกลงปลงใจทำสัญญากันเรียบร้อยแล้ว บริษัทของนายติ๊กจึงเริ่มทำงานอย่างไม่รั้งรอ และระหว่างการก่อสร้าง น.ส. พอลล่า เกิดปิ๊งไอเดียที่อยากจะต่อเติมให้ได้อาคารหลังใหญ่

เอาแบบจุคนได้เยอะๆ จึงได้เข้าไปคุยกับนายติ๊กเพื่อขอให้ทำงานตามที่ตนเองต้องการ นอกเหนือจากสัญญาและจะจ่ายค่าจ้างส่วนนี้ให้อีกหลังจากเสร็จงาน

	ผ่านไป ๑ ปี นายติ๊กต่อเติมอาคารแล้วเสร็จและส่งมอบงานให้ในปี ๒๕๔๑ ทุกอย่างกลับไม่ลงเอยเหมือนละครหลังข่าว เพราะปรากฎว่าบริษัทของนายติ๊กไม่ได้รับค่าจ้างในส่วนที่ น.ส. พอลล่า ขอให้ทำเพิ่มเติมนอกเหนือสัญญา บริษัทของนายติ๊กทวงถามแล้วถามอีกตั้งแต่ปี ๒๕๔๑ จนถึงปี๒๕๔๕ ก็ยังไม่ได้เงิน เวลาล่วงเลยไป บริษัทของนายติ๊กจึงนำคดีมาฟ้องต่อศาลปกครอง เมื่อวันที่ ๑๒ มีนาคม ๒๕๔๕ เพื่อหวังเรียกค่าจ้างจากหน่วยงานราชการให้จงได้

	ศาลปกครองสูงสุดโดยที่ประชุมใหญ่พิเคราะห์แล้วเห็นว่า สัญญาจ้างเหมาปรับปรุงต่อเติมอาคารดังกล่าวถือเป็นสัญญาทางปกครอง

[image: Administrative Law Center1-p75]


รูปภาพ ภาพการ์ตูนอาคารที่บริษัทนายติ๊กได้ทำสัญญาจ้างปรับปรุงต่อเติมอาคารกับหน่วยงานราชการแห่งหนึ่งที่ น.ส พอลล่าเป็นผู้อำนวยการฯ

	ส่วนข้อตกลงที่ผู้ฟ้องคดีและผู้ถูกฟ้องคดีได้ตกลงด้วยวาจาเกี่ยวกับการทำงานเพิ่มเติมจากสัญญาทางปกครองดังกล่าวข้างต้น มีลักษณะเป็นสัญญาจ้างทำของ ซึ่งมาตรา ๕๘๗ แห่งประมวลกฎหมายแพ่งและพาณิชย์ มิได้กำหนดให้สัญญาดังกล่าวต้องทำเป็นหนังสือแม้ระเบียบสำนักนายกรัฐมนตรีว่าด้วยการพัสดุ พ. ศ.๒๕๓๕ จะกำหนดให้หน่วยงานของทางราชการต้องทำสัญญาจ้างเป็นหนังสือก็ตาม แต่ระเบียบดังกล่าวก็เป็นเพียงระเบียบภายในของทางราชการ ดังนั้นข้อตกลงเกี่ยวกับการทำงานเพิ่มเติมด้วยวาจาที่บริษัทนายติ๊กตกลงกับ น.ส.พอลล่า จึงไม่จำต้องทำเป็นหนังสือ และถือเป็นส่วนหนึ่งของสัญญานั้นด้วย

	คดีนี้จึงเป็นคดีพิพาทเกี่ยวกับสัญญาทางปกครอง ซึ่งตามที่กฎหมายกำหนดไว้นั้น ผู้ฟ้องคดีจะต้องยื่นฟ้องภายใน ๑ ปี นับแต่วันที่รู้หรือควรรู้ถึงเหตุแห่งการฟ้องคดี แต่ไม่เกิน ๑๐ ปี* นับแต่วันที่มีเหตุแห่งการฟ้องคดี

	แต่บริษัทของนายติ๊กซึ่งเป็นผู้ฟ้องคดีได้ส่งมอบงานให้หน่วยงานแห่งนั้น และไม่ได้รับการชำระค่าจ้างในส่วนที่เพิ่มเติมตั้งแต่ปี ๒๕๔๑ จึงถือว่าบริษัทของนายติ๊กได้รู้หรือควรรู้ถึงเหตุแห่งการฟ้องคดีแล้วตั้งแต่ปี พ.ศ.๒๕๔๑ แต่อย่างไรก็ตาม ที่ประชุมใหญ่ตุลาการศาลปกครองสูงสุด ได้วินิจฉัยไว้ว่า ในกรณีที่เหตุแห่งการฟ้องคดีปกครองเกิดขึ้นก่อนศาลปกครองเปิดทำการ แต่ผู้ฟ้องคดีไม่ได้นำคดีไปฟ้องต่อศาลยุติธรรมซึ่งเป็นศาลที่มีอำนาจพิจารณาคดีอยู่ในขณะนั้นแต่นำคดีมาฟ้องต่อศาลปกครอง เมื่อศาลปกครองเปิดทำการ ในวันที่ ๙ มีนาคม ๒๕๔๔ โดยขณะที่ยื่นฟ้องคดีปกครองนั้น อายุความการฟ้องคดีต่อศาลยุติธรรมยังไม่ครบกำหนด ในกรณีเช่นนี้ ให้นับระยะเวลาการฟ้องคดีปกครอง ตั้งแต่วันที่ ๙ มีนาคม ๒๕๔๔ เป็นต้นไป

ระยะเวลาการฟ้องคดีของนายติ๊กจึงเริ่มนับตั้งแต่วันที่ ๙ มีนาคม ๒๕๔๔ ออกไปอีก ๑ ปี แต่บริษัทของนายติ๊กยื่นฟ้องคดี เมื่อวันที่ ๑๒ มีนาคม ๒๕๔๕ จึงถือว่ายื่นฟ้องเมื่อพ้นกำหนดระยะเวลาการฟ้องคดีแล้วศาลปกครองสูงสุดจึงไม่สามารถรับคำฟ้องไว้พิจารณาได้

	คติเตือนใจประจำสถานีนี้บอกให้รู้ว่า ผู้ที่คิดจะยื่นฟ้องคดีเกี่ยวกับสัญญาทางปกครองจะต้องยื่นฟ้องภายใน ๑ ปี* นับแต่วันที่รู้หรือควรรู้ถึงเหตุแห่งการฟ้องคดี แต่ไม่เกิน ๑๐ ปี นับแต่วันที่มีเหตุแห่งการฟ้องคดี ถ้าเกินไปกว่านั้นจะเข้าข่ายประโยคที่ว่า“ช้าช้า...เสียพร้า เล่มงาม” เหมือนกับบริษัทนายติ๊ก เจษฎา นะคร้าบบ!

******************

*หมายเหตุ

	เดิมระยะเวลาการฟ้องคดีปกครองว่าด้วยสัญญาทางปกครองตามพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ กำหนดว่าผู้ฟ้องคดีจะต้องฟ้องคดีภายในระยะเวลา ๑ ปี นับแต่วันที่รู้หรือควรรู้ถึงเหตุแห่งการฟ้องคดี แต่ไม่เกิน ๑๐ ปี นับแต่วันที่มีเหตุแห่งการฟ้องคดี ต่อมาได้มีการแก้ไขระยะเวลาการฟ้องคดีปกครองดังกล่าว โดยพระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๕) พ.ศ.๒๕๕๑ มาตราว่าด้วยสัญญาทางปกครองว่าให้ยื่นฟ้องคดีภายในระยะเวลา ๕ ปีนับแต่วันที่รู้หรือควรรู้ถึงเหตุแห่งการฟ้องคดี แต่ไม่เกิน ๑๐ ปี นับแต่วันที่มีเหตุแห่งการฟ้องคดี โดยระยะเวลาการฟ้องคดีปกครองดังกล่าวมีผลใช้บังคับตั้งแต่วันที่ ๒๘ กุมภาพันธ์ ๒๕๕๑ เป็นต้นไป

	เรื่องระยะเวลาการฟ้องคดีปกครอง มาตรา ๔๙ พระราชบัญญัติจัดตั้งศาลปกครองและวิธีการพิจารณาคดีปกครอง พ.ศ.๒๕๔๒ บัญญัติว่า

	การฟ้องคดีปกครองจะต้องยื่นฟ้องภายใน ๙๐ วัน นับแต่วันที่รู้หรือควรรู้ถึงเหตุแห่งการฟ้องคดี หรือนับแต่วันที่พ้นกำหนด ๙๐ วันนับแต่วันที่ผู้ฟ้องคดีได้มีหนังสือร้องขอต่อหน่วยงานทางปกครองหรือเจ้าหน้าที่ของรัฐ เพื่อให้ปฏิบัติหน้าที่ตามที่กฎหมายกำหนดและไม่ได้รับหนังสือชี้แจงจากหน่วยงานทางปกครองหรือเจ้าหน้าที่ของรัฐหรือได้รับแต่เป็นคำชี้แจงที่ผู้ฟ้องคดีเห็นว่าไม่มีเหตุผลแล้วแต่กรณีเว้นแต่จะมีบทกฎหมายเฉพาะกำหนดไว้เป็นอย่างอื่น

การฟ้องคดีปกครองกำหนดเรื่องระยะเวลาไว้อย่างไรบ้าง ?

	เรื่องระยะเวลาการฟ้องคดีปกครอง มาตรา ๕๑ พระราชบัญญัติจัดตั้งศาลปกครองและวิธีพิจารณาคดีปกครอง พ. ศ.๒๕๔๒ บัญญัติว่า

	การฟ้องคดีตามมาตรา ๙ วรรคหนึ่ง (๓) ให้ยื่นฟ้องภายใน ๑ ปี นับแต่วันที่รู้หรือควรรู้ถึงเหตุแห่งการฟ้องคดี แต่ไม่เกิน ๑๐ ปี นับแต่วันที่มีเหตุแห่งการฟ้องคดี

	การฟ้องคดีตามมาตรา ๙ วรรคหนึ่ง (๔) ให้ยื่นฟ้องภายใน ๕ ปี นับแต่วันที่รู้หรือควรรู้ถึงเหตุแห่งการฟ้องคดี แต่ไม่เกิน ๑๐ ปี นับแต่วันที่มีเหตุแห่งการฟ้องคดี (แก้ไขโดยพระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๕) พ.ศ.๒๕๕๑ มาตรา ๔)

	เรื่องระยะเวลาการฟ้องคดีปกครอง มาตรา ๕๒ พระราชบัญญัติจัดตั้งศาลปกครองและวิธีพิจารณาคดีปกครอง พ. ศ.๒๕๔๒ บัญญัติว่า

	การฟ้องคดีปกครองที่เกี่ยวกับการคุ้มครองประโยชน์สาธารณะหรือสถานะของบุคคล จะยื่นฟ้องคดีเมื่อใดก็ได้

	การฟ้องคดีปกครองที่ยื่นเมื่อพ้นกำหนดเวลาการฟ้องคดีแล้วถ้าศาลปกครองเห็นว่าคดีที่ยื่นฟ้องนั้นจะเป็นประโยชน์แก่ส่วนรวมหรือมีเหตุจำเป็นอื่นโดยศาลเห็นเองหรือคู่กรณีมีคำขอ ศาลปกครองจะรับไว้พิจารณาก็ได้

ความรู้ท้ายเล่ม

โครงสร้างของศาลปกครอง

	ศาลปกครองมี ๒ ชั้นศาล คือ ศาลปกครองสูงสุดและศาลปกครองชั้นต้น

	ศาลปกครองชั้นต้นประกอบด้วย ศาลปกครองกลางและศาลปกครองในภูมิภาค

เขตอำนาจและที่ตั้งของศาลปกครอง

	ศาลปกครองสูงสุด มีเขตอำนาจทั่วราชอาณาจักร ตั้งอยู่ ณ อาคารศาลปกครอง เลขที่ ๑๒๐ ถนนแจ้งวัฒนะ แขวงทุ่งสองห้อง เขตหลักสี่ กรุงเทพมหานคร ๑๐๒๑๐ โทรศัพท์ ๐ ๒๑๔๑ ๑๑๑๑ Call Center ๑๓๕๕ http://www.admincourt.go.th

	ศาลปกครองชั้นต้น ที่เปิดทำการแล้วมีอยู่ ๑๐ ศาล ซึ่งแต่ละศาลมีที่ตั้งและเขตอำนาจ ดังนี้

	ศาลปกครองกลาง

	ตั้งอยู่ ณ อาคารศาลปกครอง เลขที่ ๑๒๐ถนนแจ้งวัฒนะ แขวงทุ่งสองห้องเขตหลักสี่ กรุงเทพมหานคร ๑๐๒๑๐ โทรศัพท์ ๐ ๒๑๔๑ ๑๑๑๑ CallCenter ๑๓๕๕ http://www.admincourt.go.th

	มีเขตอำนาจตลอดท้องที่กรุงเทพมหานคร จังหวัดนครปฐม นนทบุรี ปทุมธานี ราชบุรี สมุทรปราการ สมุทรสงคราม และสมุทรสาคร รวมทั้งจังหวัดที่มิได้อยู่ในเขตอำนาจของศาลปกครองในภูมิภาค คือ จังหวัดกาญจนบุรี ชัยนาท นครนายก ประจวบคีรีขันธ์ พระนครศรีอยุธยา เพชรบุรี ลพบุรี สระบุรี สิงห์บุรี สุพรรณบุรี อ่างทอง และอุทัยธานี

	ศาลปกครองเชียงใหม่

	ตั้งอยู่ที่ ศูนย์ราชการจังหวัดเชียงใหม่ ถนนโชตนา ตำบลช้างเผือก อำเภอเมืองเชียงใหม่ จังหวัดเชียงใหม่ ๕๐๓๐๐ โทรศัพท์ ๐ ๕๓๑๐ ๗๙๙๙

	มีเขตอำนาจ ตลอดท้องที่จังหวัดเชียงใหม่ เชียงราย แม่ฮ่องสอน ลำปาง ลำพูน และมีเขตอำนาจเพิ่มเติมในจังหวัดน่าน พะเยาและแพร่

	ศาลปกครองสงขลา

	ตั้งอยู่ เลขที่ ๑๑๑๑ หมู่ ๒ ถ.สงขลา-เกาะยอ ตำบลพะวง อำเภอเมืองสงขลา จังหวัดสงขลา ๙๐๑๐๐ โทรศัพท์ ๐ ๗๔๓๓ ๔๙๔๕-๘

	มีเขตอำนาจ ตลอดท้องที่จังหวัดสงขลา ตรัง พัทลุง สตูล และมีเขตอำนาจเพิ่มเติมในจังหวัดนราธิวาส ปัตตานี และยะลา

	ศาลปกครองนครราชสีมา

	ตั้งอยู่ เลขที่ ๓๔๕ หมู่ ๖ ถนนบ้านคอกวัว ตำบลหนองกระทุ่ม อำเภอเมืองนครราชสีมา จังหวัดนครราชสีมา ๓๐๐๐๐ โทรศัพท์ ๐ ๔๔๓๐ ๗๓๐๐-๒

	มีเขตอำนาจ ตลอดท้องที่จังหวัดนครราชสีมา ชัยภูมิ และมีเขตอำนาจเพิ่มเติมในจังหวัดบุรีรัมย์ และสุรินทร์

	ศาลปกครองขอนแก่น

	ตั้งอยู่ เลขที่ ๑๗๗/๔๘ ถนนมิตรภาพ ตำบลในเมือง อำเภอเมืองขอนแก่น จังหวัดขอนแก่น ๔๐๐๐๐ โทรศัพท์ ๐ ๔๓๒๒ ๗๔๓๓-๔

	มีเขตอำนาจ ตลอดท้องที่จังหวัดขอนแก่น กาฬสินธุ์ มหาสารคาม และมีเขตอำนาจเพิ่มเติมในจังหวัดมุกดาหาร

	ศาลปกครองพิษณุโลก

	ตั้งอยู่เลขที่ ๗๒๓/๑๓- ๑๗ ถนนพิชัยสงคราม ตำบลในเมือง อำเภอเมืองพิษณุโลก จังหวัดพิษณุโลก ๖๕๐๐๐ โทรศัพท์ ๐ ๕๕๒๖ ๖๒๓๐-๗

	มีเขตอำนาจตลอดท้องที่จังหวัดพิษณุโลก กำแพงเพชร ตาก นครสวรรค์ พิจิตร เพชรบูรณ์ สุโขทัยและมีเขตอำนาจเพิ่มเติมในจังหวัดอุตรดิตถ์

	ศาลปกครองระยอง

	ตั้งอยู่เลขที่ ๗๗๗ ถนนสุขุมวิท ตำบลเนินพระ อำเภอเมือง ระยอง จังหวัดระยอง ๒๑๑๕๐ โทรศัพท์ ๐ ๓๘๖๙ ๔๕๑๓-๓๑

	มีเขตอำนาจตลอดท้องที่จังหวัดระยอง จันทบุรี ฉะเชิงเทรา ชลบุรี ตราด ปราจีนบุรี และสระแก้ว

	ศาลปกครองนครศรีธรรมราช

	ตั้งอยู่เลขที่ ๖/๑๕๗-๑๖๖ ถนนพัฒนาการคูขวาง ตำบลในเมือง อำเภอเมืองนครศรีธรรมราช จังหวัดนครศรีธรรมราช ๘๐๐๐๐ โทรศัพท์ ๐ ๗๕๓๒ ๕๒๐๑-๑๐

	มีเขตอำนาจตลอดท้องที่จังหวัดนครศรีธรรมราช กระบี่ พังงา ภูเก็ต สุราษฎร์ธานี และมีเขตอำนาจเพิ่มเติมในจังหวัดชุมพร และระนอง

	ศาลปกครองอุดรธานี

	ตั้งอยู่เลขที่ ๕๘/๑๒-๑๖ ถนนโพนพิสัย ตำบลหมากแข้ง อำเภอเมืองอุดรธานี จังหวัดอุดรธานี ๔๑๐๐๐ โทรศัพท์ ๐ ๔๒๒๒ ๔๑๗๓

	มีเขตอำนาจตลอดท้องที่จังหวัดอุดรธานี เลย หนองคาย หนองบัวลำภู และมีเขตอำนาจเพิ่มเติมในจังหวัดนครพนม บึงกาฬ และสกลนคร

	ศาลปกครองอุบลราชธานี

	ตั้งอยู่เลขที่ ๔๔๔ หมู่๓ ถนนแจ้งสนิท ตำบลแจระแม อำเภอเมืองอุบลราชธานี จังหวัดอุบลราชธานี ๓๔๐๐๐ โทรศัพท์ ๐ ๔๕๓๑๙๖๐๐-๔

	มีเขตอำนาจตลอดท้องที่จังหวัดอุบลราชธานี ยโสธร ร้อยเอ็ด ศรีสะเกษ และอำนาจเจริญ

	การยื่นฟ้องคดีปกครอง

	ผู้ที่ต้องการจะยื่นฟ้องคดีต่อศาลปกครองสามารถยื่นคำฟ้องได้ ๒ วิธีได้แก่

	๑.ยื่นคำฟ้องด้วยตนเองที่ศาลปกครองชั้นต้นที่ตนมีภูมิลำเนาหรือที่มูลคดีเกิด

	หรือกรณีเป็นคดีพิพาทที่อยู่ในอำนาจของศาลปกครองสูงสุดให้ยื่นคำฟ้องด้วยตนเองที่ศาลปกครองสูงสุด

	๒.ส่งคำฟ้องทางไปรษณีย์ลงทะเบียน

	→ ยื่นฟ้องคดีต่อศาลปกครองชั้นต้น (ศาลปกครองกลางและศาลปกครองในภูมิภาคทุกแห่ง) จ่าหน้าซองถึงสำนักงานศาลปกครองกลางหรือสำนักงานศาลปกครองในภูมิภาคแห่งที่ประสงค์จะยื่นฟ้อง

	→ ยื่นฟ้องคดีต่อศาลปกครองสูงสุดจ่าหน้าซองถึงสำนักงานศาลปกครองสูงสุด

ค่าธรรมเนียมศาล

	การฟ้องคดีปกครองนั้น กฎหมายวางหลักไว้ว่า ผู้ฟ้องคดีไม่ต้องเสียค่าธรรมเนียมศาล เช่น ฟ้องคดีขอให้ศาลสั่งเพิกถอนกฎหรือคำสั่งทางปกครองที่ไม่ชอบด้วยกฎหมาย ฟ้องคดีขอให้สั่งห้ามการกระทำทางปกครองที่ไม่ชอบด้วยกฎหมาย ฟ้องคดีขอให้ศาลสั่งให้หน่วยงานทางปกครองหรือเจ้าหน้าที่ของรัฐปฏิบัติหน้าที่ตามที่กฎหมายกำหนด ผู้ฟ้องคดีไม่ต้องเสียค่าธรรมเนียมศาลแต่อย่างใด

	แต่ถ้าเป็นการฟ้องคดีขอให้ศาลสั่งให้มีการใช้เงินหรือส่งมอบทรัพย์สินอันสืบเนื่องจากคดีพิพาทเกี่ยวกับการกระทำละเมิดหรือความรับผิดอย่างอื่นของหน่วยงานทางปกครองหรือเจ้าหน้าที่ของรัฐ หรือคดีพิพาทเกี่ยวกับสัญญาทางปกครอง จะต้องเสียค่าธรรมเนียมศาลทุกชั้นศาลในอัตราร้อยละ ๒ ของทุนทรัพย์แต่ไม่เกิน ๒๐๐,๐๐๐ บาท สำหรับคดีที่มีทุนทรัพย์ไม่เกิน ๕๐ ล้านบาท ทุนทรัพย์ส่วนที่เกิน ๕๐ ล้านบาทขึ้นไปคิดในอัตราร้อยละ ๐.๑ และถ้าชนะคดี ศาลปกครองจะสั่งคืนค่าธรรมเนียมศาลทั้งหมดหรือบางส่วนตามส่วนแห่งการชนะคดี โดยให้ชำระค่าธรรมเนียมศาลเป็นเงินสดหรือเป็นแคชเชียร์เช็คตั๋วแลกเงินธนาคารหรือดราฟธนาคาร โดยสั่งจ่ายในนาม “เงินค่าธรรมเนียมและเงินค่าปรับของสำนักงานศาลปกครอง...” (ระบุชื่อสำนักงานศาลปกครองที่ไปยื่นฟ้อง เช่น สำนักงานศาลปกครองกลาง สำนักงานศาลปกครองเชียงใหม่)

	ในกรณีการฟ้องคดีที่ต้องเสียค่าธรรมเนียมศาล ถ้าผู้ฟ้องคดีไม่มีทรัพย์สินเพียงพอที่จะเสียค่าธรรมเนียมศาล หรือถ้าไม่ได้รับยกเว้นค่าธรรมเนียมศาลจะได้รับความเดือดร้อนเกินสมควรศาลปกครองอาจอนุญาตให้ดำเนินคดีโดยให้ยกเว้นค่าธรรมเนียมศาลทั้งหมดหรือเฉพาะบางส่วนก็ได้

***********************

ตัวอย่างคำฟ้อง

รูปภาพ ภาพตัวอย่างคำฟ้อง





9 พฤษภาคม 2554

ชื่อและที่อยู่ของผู้ฟ้องคดี

	ข้าพเจ้า นายสุเมธิน จำปามา เกิดวันที่ 2 เดือน มกราคม พ.ศ. 2500 อายุ 54 ปี อาชีพรับจ้าง อยู่ที่บ้านเลขที่ 5 หมู่ที่ 4 ถนนราษฎรอุทิศ ตำบลหนึ่งสอง อำเภอหนึ่งสอง จังหวัดกาฬสินธุ์ รหัสไปรษณีย์ 55555

ชื่อหน่วยงานทางปกครองหรือเจ้าหน้าที่ของรัฐที่ประสงค์จะฟ้อง

	มีความประสงค์ขอฟ้อง เทศบาลตำบลหนึ่งสอง อยู่ที่เลขที่ 10 หมู่ที่ 2 ถนนประดิษฐ์ ตำบลหนึ่งสอง อำเภอหนึ่งสอง จังหวัดกาฬสินธุ์ รหัสไปรษณีย์ 55555 โทรศัพท์ 043899000

การกระทำอันเป็นเหตุแห่งการฟ้องคดีพร้อมทั้งพฤติการณ์และข้อเท็จจริงที่เกี่ยวข้อง

	ด้วยข้าพเจ้าและครอบครัวรวมทั้งชาวบ้านข้างเคียงได้รับความเดือดร้อนรำคาญจากกลุ่มบุคคลกลุ่มหนึ่ง ได้นำเอาขยะและซากสัตว์ไปทิ้งในที่ดินซึ่งรกร้างติดกับบ้านของข้าพเจ้าทำให้ส่งกลิ่นเหม็นรบกวนเป็นอันมาก โดยเฉพาะอย่างยิ่งในช่วงที่มีฝนตก น้ำฝนจะชะล้างความสกปรกจากกองขยะไหลเข้ามาในบริเวณบ้านข้าพเจ้า ทำให้บริเวณบ้านชื้นแฉะ พืชผักที่ปลูกไว้รอบๆ บริเวณบ้านก็ตายหมด ข้าพเจ้าได้เคยนำเอาเรื่องนี้ไปปรึกษาผู้ใหญ่บ้านแล้ว และได้รับคำแนะนำให้ข้าพเจ้าทำหนังสือร้องเรียนไปยังเทศบาลตำบลหนึ่งสอง ซึ่งเป็นหน่วยงานรับผิดชอบในพื้นที่ ซึ่งข้าพเจ้าก็ได้ส่งหนังสือร้องเรียนไปแล้วตั้งแต่วันที่ 5 มกราคม 2554 แต่จนบัดนี้ก็ยังไม่ได้รับหนังสือตอบจากเทศบาล มีเพียงเจ้าหน้าที่บางคนเท่านั้นที่รับปากว่าจะดูแลให้ ซึ่งในปัจจุบันก็ยังไม่มีเจ้าหน้าที่ของเทศบาลเข้ามาตรวจสอบหรือเข้ามาแก้ไขความเดือดร้อนดังกล่าวแต่อย่างใด ข้าพเจ้าเห็นว่าทุกข์หรือความเดือดร้อนที่พวกเราชาวบ้านได้รับนั้นเป็นทุกข์อันแสนสาหัสที่เจ้าหน้าที่ละเลยไม่แก้ไขให้ ข้าพเจ้าจึงได้นำเหตุเดือดร้อนรำคาญดังกล่าวมาฟ้องต่อศาลปกครองเพื่อโปรดพิจารณาวินิจฉัยให้เจ้าหน้าที่เทศบาลตำบลหนึ่งสองปฏิบัติหน้าที่ตามที่กฎหมายกำหนดเพื่อระงับเหตุเดือดร้อนรำคาญดังกล่าว ทั้งนี้ข้าพเจ้าได้แนบเอกสารและพยานหลักฐานที่เกี่ยวข้องมาด้วยแล้ว

คำขอว่าประสงค์จะให้ศาลปกครองสั่งหรือพิพากษาอย่างไร

	ขอให้ศาลปกครองมีคำพิพากษาให้เทศบาลตำบลหนึ่งสองดำเนินการแก้ไขความเดือดร้อนดังกล่าว ตามอำนาจหน้าที่ตามกฎหมายการสาธารณสุขและกฎหมายรักษาความสะอาด และความเป็นระเบียบเรียบร้อยของบ้านเมือง

ลายมือชื่อผู้ฟ้องคดี

	นายสุเมธิน จำปามา




	มีปัญหาเกี่ยวกับข้อพิพาททางคดีปกครองปรึกษา
Call Center 1355




88

เอกสารประชาสัมพันธ์ของสำนักงานศาลปกครอง
ประจำปี 2557

		• หนังสือที่นี่...สถานีคดีปกครอง เล่ม 1

		• หนังสือที่นี่...สถานีคดีปกครอง เล่ม 2

		• หนังสือที่นี่...สถานีคดีปกครอง เล่ม 3

		• หนังสือข้อควรรู้ก่อนไปศาลปกครอง

		• หนังสือการ์ตูนสาระน่ารู้เกี่ยวกับศาลปกครอง ชุด สารพันปัญหาคดีปกครอง เล่ม 1

		• หนังสือการ์ตูนสาระน่ารู้เกี่ยวกับศาลปกครอง ชุด สารพันปัญหาคดีปกครอง เล่ม 2

		• หนังสือคดีปกครอง... รู้ไว้บอกต่อ

		• หนังสือศาลาหน้าศาล

		• แผ่นพับ เรื่อง การเตรียมคำฟ้อง

		• แผ่นพับ เรื่อง 4 ขั้นตอนสำคัญ ของการดำเนินคดีในศาลปกครอง

		• แผ่นพับ เรื่อง ระยะเวลาการฟ้องคดีปกครอง

		• แผ่นพับ เรื่อง วิธีการชั่วคราวก่อนการพิพากษา

		• แผ่นพับ เรื่อง รู้จักกับตุลาการผู้แถลงคดีปกครอง

		• แผ่นพับ เรื่อง เขตอำนาจศาลปกครอง

		• แผ่นพับ เรื่อง ระบบไต่สวน

		• แผ่นพับ เรื่อง การอุทธรณ์คำสั่งหรือคำพิพากษา

		• วิซีดี เรื่อง การฟ้องคดีปกครอง

		• ซีดี สารคดีวิทยุ ชุด ความเป็นธรรมคือภารกิจของเรา

		• ซีดี สารคดีวิทยุ ชุด ครบเครื่องเรื่องคดีปกครอง

		• ดีวีดี ชุด สาระคดี บทเรียนชีวิตจากคดีปกครอง



สนใจเอกสารประชาสัมพันธ์หรือสอบถามรายละเอียดเพิ่มเติม

